Dampak Penggandaan

Untuk mendapatkan maklumat terkini, ikuti kami melalui Telegram

Proses morfologi dalam bahasa Melayu meliputi pengimbuhan, pemajmukan, penggandaan dan pembentukan akronim. Dengan itu, terhasillah kata terbitan, kata majmuk, kata ganda dan akronim.  Sila lihat contoh yang berikut:

Selain menghasilkan kata ganda, biasanya proses penggandaan mengubah maksud kata dasar. Sila lihat contoh yang berikut:

Orang itu sopan.                                   (manusia)

Orang-orang dipacakkan di sawah.  (tiruan orang)

Dia suka makan kuih bingka.               (penganan)

Kuih-muih yang dibuatnya sedap.       (pelbagai jenis kuih)

Tempat itu gelap.                               (tidak terdapat cahaya)

Tempat itu gelap-gelita.                   (sangat gelap)

Dia malu.                                              (berasa aib, segan)

Jangan malu-malu.                            (nampaknya sangat malu)

Orang itu telah saya bantu.                 (menolong)

Kita harus bantu-membantu.              (saling menolong)

Bajunya kuning.                                    (warna seperti warna kunyit)

Tanah itu kekuning-kuningan.          (agak kuning)

Rumahnya cantik.                                 (sebuah rumah atau lebih)

Rumah-rumahnya cantik.                  (lebih daripada sebuah rumah)

Rumah di sana cantik.                           (sebuah rumah atau lebih)

Rumah di sama cantik-cantik.             (lebih daripada sebuah rumah)

Dia tersenyum.                                      (melahirkan senyuman)

Dia tersenyum-senyum.                      (mengeluarkan senyuman yang berulang-ulang)

Dia bertanya tentang hal itu.               (meminta penjelasan)

Dia tertanya-tanya tentang hal itu.    (selalu bertanya)

Siapakah boleh masuk?                        (orang mana)

Siapa-siapa pun boleh masuk.            (barang siapa)

Rumah itu besar.                                   (tidak kecil)

Majlis besar-besaran itu berjaya.       (meluas dan bersungguh-sungguh)

Rumah lama itu telah roboh.              (panjang masanya)

Lama-lama dia akan faham.               (akhirnya)

Dia datang lagi.                                     (tambahan kepada yang sedia ada)

Lagi-lagi dia datang.                            (asyik)

Dia datang pada waktu pagi.              (waktu selepas matahari terbit)

Pagi-pagi dia ke pasar.                        (pagi sekali)

Dia baru balik.                                       (belum lama)

Baru-baru ini, gejala sosial berleluasa.    (akhir-akhir)

Peperiksaan akhir tahun bermula.           (penghabisan)

Akhir-akhir ini, kecurian menjadi-jadi.     (baru-baru)

Dia datang sekali.                                  (satu kali, bersama)

Dia datang sekali-sekala.                     (kadang-kadang)

Jangan sekali-kali berbuat jahat.       (sama sekali)

Dia duduk di bawah pokok.                    (lawan berdiri)

Dia duduk-duduk di bawah pokok.       (berehat-rehat mengambil angin)

Ada kalanya kata ganda mempunyai maksud yang lebih sempit daripada kata yang tidak berganda. Sila lihat contoh yang berikut:

Kain bajunya jarang.                            (tidak kedap tenunannya)

Rambutnya jarang.                                (tidak lebat)

Dia jarang datang.                                 (tidak sering)

Dia jarang-jarang datang.                      (tidak sering)

Majlis diadakan pada waktu siang.         (lawan malam)

Wah, siangnya mendapat jemputan!      (lebih awal daripada sepatutnya)

Wah, siang-siang mendapat jemputan!   (lebih awal daripada sepatutnya)

Ada kalanya penggandaan mengubah golongan kata sesuatu kata. Sila lihat contoh yang berikut:

Siapakah boleh masuk?                           (kata ganti nama tanya)

Siapa-siapa pun boleh masuk.               (kata ganti nama umum)

Rumah lama itu telah roboh.                  (kata adjektif)

Lama-lama dia akan faham.                   (kata adverba)

Peperiksaan akhir tahun bermula.           (kata adjektif)

Akhir-akhir ini, kecurian menjadi-jadi.     (kata adverba)

Dalam bahasa Melayu, terdapat juga kata ganda semu, iaitu kata ganda wajib dengan maksud yang tersendiri. Kata-kata ini hanya wujud dalam bentuk berganda. Sila lihat contoh yang berikut:

biri-biri                    (sejenis binatang ternakan)

kura-kura/kekura (sejenis haiwan reptilia)

paru-paru                (organ pernafasan vertebrata)

sibur-sibur              (sejenis serangga)


MOTAC Anjur Majlis Rumah Terbuka Malaysia Aidilfitri 19 Mei-21 Mei 2022

Untuk mendapatkan maklumat terkini, ikuti kami melalui Telegram

Putrajaya – Kementerian Pelancongan, Seni dan Budaya (MOTAC) dengan kerjasama Kerajaan Negeri Terengganu akan menganjurkan program Majlis Rumah Terbuka Malaysia (MRTM) Aidilfitri 2022 selama tiga hari bermula dari 19 Mei 2022 hingga 21 Mei 2022  di Dataran Drawbridge, Kuala Terengganu, Terengganu.

Matlamat utama penganjuran program ini adalah untuk mendekatkan masyarakat umum khususnya Keluarga Malaysia yang berada di Negeri Terengganu dengan kegiatan seni budaya dan pelancongan Malaysia serta membuka ruang kembali untuk menjanakan ekonomi negara bagi para penggiat industri yang berada di negeri itu.

Ini merupakan penganjuran kali pertama di negeri pantai timur, khususnya di negeri Terengganu. Pemilihan negeri ini sebagai lokasi majlis ini juga mengambil kira populasi penduduk dominan yang meraikan acara ini selain dikelilingi lokasi-lokasi tarikan utama pelancong serta masyarakat di Terengganu yang kaya dengan aktiviti seni, budaya dan adat tradisional masyarakat tempatan, disamping itu juga dalam usaha untuk mempromosikan negeri Terengganu dalam aspek kebudayaan, kesenian dan pelancongan.

Pelbagai aktiviti menarik menanti pengunjung antaranya Rewang Raya, Kenduri Rakyat, Pertandingan Lumba Perahu, Himpunan Keris, Gateh Busana, Kambing Cantik, Pertandingan Ayam Ratu, Zoo Kampung, Wau Gegok Damak, Tok Dekor Jangok, Tewah Ngail, Gasing Terbang, Bot Berhias, dan persembahan kesenian. Turut akan berlangsung ialah Bengkel dan Kelas Masakan Warisan, Demonstrasi Makanan Warisan, ceramah agama “Syawal Disambut dengan Penuh Kesyukuran dan Kegembiraan” serta Pertandingan Memancing dengan tema memancing sambil mengenakan pemakaian kain pelikat dan semutar beramai-ramai.

Acara kemuncak program ini ialah Majlis Perasmian yang akan disempurnakan oleh YAB Dato’ Sri Ismail Sabri bin Yaakob, Perdana Menteri pada 20 Mei 2022 jam 9.00 malam.

Keluarga Malaysia yang lengkap vaksinasi dijemput hadir ke program ini dengan mematuhi Prosedur Operasi Standard yang ditetapkan.


Paratha Bukan Roti Canai Semata-mata!

Fatihah Frozen Food Sdn Bhd memperoleh beberapa pengiktirafan dan anugerah, antaranya termasuklah Anugerah Usahawan TEKUN Cemerlang (2013); Anugerah Inovasi Pertanian dan Industri Asas Tani Jaya Peringkat Negeri Selangor selama tiga tahun berturut-turut (2014–2016); Anugerah Inovasi (Royale Paratha Durian) Peringkat Negeri Selangor (2015); Anugerah Usahawan Cemerlang SDSI (2016); Technopreneur Award MARDI (2017); TESCO Top 10 SME Award (2016, 2017, 2018); Lulu Hypermarket Top 5 SME Award (2019), dan Penghargaan Khas Mydin (2019).

Pada 23 November 2021 yang lalu, dalam Anugerah Perdagangan Dalam Negeri (APDN 2021), Fatihah Frozen Food Sdn Bhd menerima Anugerah Perdana (PKS) Produk Terbaik; iaitu Royale Paratha Fatihah daripada Kementerian Perdagangan Dalam Negeri dan Hal Ehwal Pengguna (KPDNHEP). Anugerah tersebut disampaikan oleh Perdana Menteri Malaysia, YAB Dato’ Sri Ismail Sabri Yaakob.

Pada 21 Februari 2022 dalam Anugerah Kecemerlangan Halal Dunia 2021, Fatihah Frozen Food Sdn Bhd menerima Anugerah Kecemerlangan Makanan dan Minuman Halal (PKS) daripada HDC oleh Menteri Kanan Perdagangan Antarabangsa dan Industri Malaysia YAB Dato’ Sri Mohamed Azmin Ali.

Melihat kepada trend semasa yang menunjukkan permintaan terhadap produk makanan yang cepat dan pantas, Fatihah Frozen Food Sdn Bhd cuba mempelbagaikan idea dengan menghasilkan pastri sejuk beku buatan sendiri. Pada masa ini, Fatihah Frozen Food Sdn Bhd mengeluarkan lebih daripada 20 produk pastri untuk pasaran tempatan dan antarabangsa.


“Nak wangi? SugarBomb jelah!”

Pengalaman bersahabat dengan  Muhammad Zamir Othman, mahasiswa pada peringkat PhD dalam bidang kimia ketika di Universiti of Bristol, memperkenalkan kepada beliau teknik membuat minyak wangi. Secara tidak langsung, mencetuskan ilham kepada beliau untuk menceburi perniagaan  minyak wangi.

Beliau tentunya memperoleh pekerjaan yang setanding dengan kelulusan beliau dalam bidang kejuruteraan aeronautik dari Universiti of Bristol, United Kingdom sekembalinya beliau ke tanah air pada tahun 2015. Namun, naratifnya berbeza apabila beliau gagal mendapatkan pekerjaan atas alasan syarikat mengutamakan pekerja yang berpengalaman selain peluang pekerjaan dalam bidang kejuruteraan aeronautik yang agak terhad.

SugarBomb ditubuhkan secara tidak rasmi pada tahun 2015 di United Kingdom. Makna asal SugarBomb dicipta daripada dua perkataan yang berbeza, iaitu “Sugar” dan “Bom“. SugarBomb mewakili yang terbaik dalam industri minyak wangi, selain bermaksud “haruman manis yang akan meletupkan industri minyak wangi.“

“Nak wangi? SugarBomb jelah” frasa pendek inti pati SugarBomb sebagai jenama dan sikap yang dibentuk dengan tiga nilai teras –  yakin, kreatif dan komited. “Nak wangi? SugarBomb jelah” ialah konsep di sebalik jenama untuk mencapai harga minyak wangi yang berpatutan agar semua orang boleh menikmati bau yang unik dengan kualiti produk yang tinggi. Kecantikan sebenar tidak lengkap tanpa minyak wangi. Minyak wangi tidak kelihatan tetapi baunya dianggap aksesori yang tidak dapat dilupakan.

Sebelum menjadi pengasas SugarBomb, dari tahun 2010 hingga tahun 2014, Ahmad Azhari Rosli melanjutkan pengajian beliau pada peringkat ijazah Sarjana Kejuruteraan Aeronautik di Universiti of Bristol di United Kingdom. Semasa melanjutkan pengajian pada peringkat sarjana, beliau menjadi penyelia pembersihan di Bristol Art and Performance College dari tahun 2013 hingga tahun 2014.

Pada tahun 2015, Azhari menyertai JOM SHIPPING dan menjadi Pengedar Kebangsaan di Malaysia. Azhari dan Muhammad Zamir Othman, seorang daripada pengasas SugarBomb bertemu di United Kingdom. Mereka tertarik dengan potensi pemasaran produk berasaskan wangian seperti minyak wangi.


Funding Societies Masuk Vietnam untuk Menerajui Industri Perbankan Digital Asia Tenggara

Untuk mendapatkan maklumat terkini, ikuti kami melalui Telegram

Kuala Lumpur  —   Funding Societies (juga dikenali sebagai Modalku di Indonesia), platform pembiayaan digital PKS terkemuka di Malaysia dan Asia Tenggara dilancarkan secara rasmi di Vietnam, menandakan pengembangan pasarannya yang kelima.

Berbekalkan keazaman untuk menangani jurang pembiayaan perusahaan kecil dan sederhana (PKS) di Vietnam, di mana landskap PKS sedang berkembang pesat tetapi masih kurang mendapat perhatian dari segi kewangan, langkah syarikat teknologi kewangan itu memasuki pasaran negara tersebut bertepatan dengan usahanya untuk terus berkembang ke seluruh Asia Tenggara.

Menurut Kementerian Perancangan dan Pelaburan Vietnam, 98% daripada perniagaan yang beroperasi di negara itu pada 2020 adalah PKS, yang menggaji lebih daripada 5.6 juta pekerja dan menyumbang lebih daripada AS$241 bilion (RM1.045 trilion) atau 40% daripada keluaran dalam negara kasar (KDNK) Vietnam. Walau bagaimanapun, jurang antara jumlah PKS berdaftar dan jumlah perniagaan yang masih beroperasi semakin meluas dalam tempoh beberapa tahun kebelakangan ini, dengan hanya 54% PKS berdaftar masih lagi aktif pada 2019. Akses kepada pembiayaan masih lagi menjadi salah satu daripada halangan utama terhadap pertumbuhan PKS di Vietnam, dan masalah ini diburukkan lagi oleh pandemik COVID-19.

Sebagai penyedia pembiayaan digital PKS terkemuka di Asia Tenggara, Funding Societies berfungsi sebagai platform yang boleh dipercayai untuk pembiayaan PKS dengan model kredit yang dipacu oleh Kecerdasan Buatan (AI), menawarkan pinjaman berjangka tradisional, penyelesaian pembiayaan boleh diubah suai, dan pelbagai pilihan pembiayaan berasaskan perdagangan, seperti pembiayaan invois. Dalam tempoh tujuh tahun ia beroperasi, syarikat itu telah mengagihkan lebih AS$2 bilion (RM8.67 bilion) pembiayaan perniagaan menerusi lebih daripada 5 juta pinjaman di seluruh rantau ini.

Pengasas Bersama dan Ketua Pegawai Eksekutif Kumpulan Funding Societies, Kelvin Teo berkata, “Sejak penubuhan kami pada tahun 2015, wawasan kami ialah untuk memartabatkan masyarakat di Asia Tenggara. Oleh itu, Vietnam sentiasa menjadi sebahagian daripada pelan hala tuju kami. Selaras dengan pemulihan COVID-19, ini adalah masa paling sesuai untuk kami membentuk sebuah pasukan yang mantap dengan veteran teknologi kewangan tempatan Ryan Galloway, dan mendapatkan pelaburan daripada syarikat teknologi gergasi VNG. Kami yakin bahawa Vietnam akan menjadi satu daripada pasaran terbesar kami memandangkan potensinya yang sangat tinggi.”

Pengarah Negara Funding Societies Vietnam, Ryan Galloway berkata, “PKS di Vietnam tidak mempunyai akses yang sama terhadap pasaran modal teroka dan peringkat awal seperti pasaran Asia Tenggara yang lain, namun pasaran Vietnam adalah sama kompetitif, menjadikan usahawan Vietnam lebih cekal berusaha dalam keadaan yang serba kekurangan. Kami melihat terdapat banyak peluang di Vietnam dan kami gembira kerana dapat menyokong perkembangan pesat landskap PKS di negara ini sambil kami terus memenuhi keperluan jutaan PKS di seluruh Asia Tenggara.”

Mengulas mengenai perkara ini, Pengasas Bersama dan Ketua Pegawai Eksekutif Funding Societies Malaysia, Wong Kah Meng berkata, “Kami gembira dengan pengembangan ini kerana ia mencerminkan komitmen kami yang berterusan ke arah menyediakan akses perkhidmatan pembiayaan digital kepada PKS di Malaysia dan di seluruh pasaran Asia Tenggara yang lebih luas. Menerusi keberadaan kami di rantau ini, kami dapat menyokong pertumbuhan PKS di Malaysia dan Asia Tenggara dengan lebih baik selaras dengan pengembangan perniagaan mereka di seluruh rantau ini.”


Funding Societies Modalku Platform Pembiayaan Digital PKS Terbesar di Asia Tenggara

Funding Societies Modalku ialah platform pembiayaan digital PKS terbesar di Asia Tenggara. Funding Societies Modalku dilesenkan di Singapura, Indonesia dan negara Thai yang berdaftar di Malaysia dan beroperasi di Vietnam. Platform ini disokong oleh SoftBank Vision Fund 2, SoftBank Ventures Asia, Sequoia Capital India, Alpha JWC Ventures, SMBC Bank, Samsung Ventures, BRI Ventures, Endeavor, SGInnovate, Qualgro, dan Golden Gate Ventures.

Syarikat teknologi kewangan ini menyediakan pembiayaan perniagaan untuk perusahaan kecil dan sederhana (PKS), yang menerima dana daripada para pelabur individu dan institusi. Dalam tempoh tujuh  tahun, Funding Societies Modalku membantu membiayai lebih lima juta perjanjian perniagaan dengan jumlah pembiayaan lebih daripada RM9.5 bilion.

Funding Societies Modalku menerima anugerah Penyertaan Digitalisasi Perkhidmatan Runcit oleh Suruhanjaya Sekuriti Malaysia semasa INVESTSMART® FEST 2019, Anugerah Teknologi oleh Kewangan Lembaga Kewangan Singapura (MAS) pada tahun 2016, Anugerah Kecemerlangan PKS Global semasa ITU Telekom Sedunia Pertubuhan Bangsa-Bangsa Bersatu pada tahun 2017, KPMG Fintech100 pada 2018, Brands for Good pada tahun 2019, dan diiktiraf sebagai Syarikat Pemula Terbaik ASEAN oleh Global Startup Awards pada tahun 2020.

Pada tahun 2021, Funding Societies Modalku menerima pujian terhormat sebagai Penginovasi Digital Bertanggungjawab Terbaik oleh World Bank IFC SME Finance Forum dan memenangi anugerah Teknologi Kewangan ASEAN MAS untuk kali kedua.

Untuk mendapatkan maklumat lanjut mengenai Funding Societies Malaysia, sila kunjungi https://fundingsocieties.com.my


Pelancaran Logo Barang Subsidi dan Barang Kawalan

Putrajaya – Dato Sri Alexander Nanta Linggi, Menteri
Perdagangan Dalam Negeri dan Hal Ehwal Pengguna melancarkan

Penggunaan Logo Barang Subsidi bertujuan supaya pengguna
lebih maklum akan subsidi yang disediakan oleh kerajaan untuk
meringankan kos sara hidup golongan sasar. Manakala, penggunaan
Logo Barang Kawalan pula bertujuan memberikan kesedaran
kepada pengguna akan hak-hak pengguna, khususnya hak ke atas
barang kawalan yang dilindungi di bawah Akta Kawalan Bekalan 1961
[Akta 122]. Ini merupakan inisiatif yang dilaksanakan oleh kerajaan bagi
membendung ketirisan dan penyalahgunaan barang-barang subsidi dan
kawalan. Komoditi yang terlibat dalam projek rintis ini ialah gula, minyak
masak dan tepung Gandum.

Pada hari ini juga diadakan jualan barangan keperluan asas
(MyGrocer) di perkarangan Pejabat KPDNHEP Putrajaya. Program
Outreach Sara Hidup melalui kerjasama strategik antara Majlis Tindakan
Sara Hidup Negara dengan Kementerian Wilayah Persekutuan (MyGrocer)
ini merupakan satu inisiatif di bawah agenda kos sara hidup melalui
penjualan barangan dapur harian pengguna tanpa penglibatan orang tengah
dalam rantaian pembekalan. Harga barangan yang dijual kepada pengguna
adalah lebih rendah sebanyak, iaitu antara 5% hingga 20% daripada harga pasaran.

Hingga kini, sebanyak 56 Program Perumahan Rakyat dan
Perumahan Awam (PPR/ PA) di Lembah Klang telah mendapat manfaat
inisiatif di bawah MyGrocer ini.


Harga Minyak Tinggi Dijangka Kekal dalam Tempoh Lebih Lama

Untuk mendapatkan maklumat terkini, ikuti kami melalui Telegram


Sektor Animasi Negara Mampu Tembusi Pasaran Antarabangsa


Alibaba Anjur Semula LiveNOW untuk Kemahiran E-niaga Interaktif Rakyat Malaysia

Kuala Lumpur – Alibaba Group (Alibaba) hari ini mengumumkan penganjuran semula Program Latihan LiveNOW (LiveNOW Programme)nya, iaitu inisiatif tanggungjawab sosial korporat yang dikhususkan untuk masyarakat Malaysia. Sebagai lanjutan program LiveNOW sulung yang diadakan pada tahun 2020, edisi 2022 akan dimodelkan semula untuk peningkatan kemahiran dan kemahiran semula lebih banyak rakyat Malaysia, termasuk kumpulan B40 dan komuniti lain yang kurang mendapat perhatian, serta membantu mereka untuk meraih potensi peluang dalam dunia e-niaga interaktif.

Direka bentuk untuk individu yang berminat dalam meneroka kerjaya sebagai penstriman langsung KOL (pemimpin pendapat utama) atau pembikin video dalam talian, LiveNOW 2022 juga relevan kepada pemilik perniagaan, terutamanya usahawan mikro, yang cenderung untuk mengehoskan penstriman langsung mereka atau menghasilkan video e-niaga mereka untuk meningkatkan penglibatan pengguna.

Ditaja sepenuhnya oleh Alibaba, latihan ini akan dikendalikan dalam tiga bahasa, iaitu bahasa Melayu (BM), bahasa Inggeris (BI) dan bahasa Mandarin. Latihan dalam BM adalah pada 2 Julai 2022; latihan dalam BI adalah pada 25 Jun 2022 dan latihan dalam bahasa Mandarin adalah pada 9 Julai 2022. Semua sesi latihan akan diadakan secara dalam talian untuk menampung penyertaan meluas peserta di seluruh negara.

“Peningkatan mobile–first membawa maksud bahawa format penglibatan pengguna seperti penstriman langsung dan video dalam talian semakin berjalin dengan perniagaan,” jelas Jess Lew, Pengurus Negara, Tmall Taobao World Malaysia, unit perniagaan Alibaba yang menyokong program LiveNOW.

Beliau menambah, “Didorong oleh maklum balas positif yang kami terima pada tahun 2020, kami berasa teruja untuk menganjurkan semula program CSR LiveNOW kami pada tahun ini untuk membuka ruang kepada potensi peluang dalam e-niaga interaktif yang lebih meluas kepada rakyat Malaysia, sebagai sebahagian daripada komitmen Alibaba bagi membolehkan pengaksesan ekonomi digital untuk semua.”

Di samping modul asal mengenai penstriman langsung KOL yang dibawakan oleh LiveNOW 2020, latihan pada tahun ini akan dipertingkat yang merangkumi komponen pembikinan video dalam talian memandangkan penggunaan video pendek yang semakin meningkat sebagai kaedah pemasaran dalam beberapa tahun kebelakangan ini.

Para peserta akan memperoleh peluang untuk menimba ilmu daripada penceramah undangan pakar, termasuklah wakil-wakil dari Taobao Malaysia dan Lazada Malaysia, selain para KOL yang akan berkongsi pengalaman langsung dan pelbagai input mereka.

Meneruskan Latihan LiveNOW sulung, yang berjaya menginkubasikan 200 KOL penstriman langsung, Program pada tahun ini menetapkan sasaran untuk melatih hingga 300 orang peserta melalui kolaborasi dengan MODEN KOL Academy selain sokongan daripada Human Resource Development Corporation (HRD Corp), MYNIC Berhad, Selangor Information Technology and Digital Economy Corporation (Sidec) dan, Perbadanan Pembangunan BeliaPulau Pinang (PYDC).

Jerry Hang, Pengasas MODEN KOL Academy, berkata: “Pada tahun ini, di samping kemahiran penstriman langsung, peserta akan turut mempelajari erti sebenar menjadi seorang KOL tulen dan perbezaan keadaannya daripada menjadi seorang pempengaruh semasa program sehari penuh kami. Selain itu, memandangkan para pengguna hari ini menuntut lebih banyak kandungan video dan kajian yang menunjukkan bahawa sebahagian besar daripada mereka adalah lebih berkeyakinan untuk membeli sesuatu produk selepas menonton video, kami akan memasukkan latihan dalam pembikinan video e-niaga untuk membina pengetahuan asas para peserta dalam bidang ini.”

Program pada tahun ini juga telah dioptimumkan untuk mencipta lebih banyak peluang pascalatihan kepada para peserta untuk menukarkan pembelajaran yang telah diperoleh mereka dalam bentuk amali. Mereka yang telah melengkapkan latihan dialu-alukan untuk menyertai Komuniti LazTalent, iaitu kumpulan KOL penstriman langsung akar umbi Lazada.

Di samping itu, mereka juga boleh menyertai Lazada sebagai penjual di Lazada Marketplace dan menikmati manfaat serta sokongan secara langsung di bawah ‘”Hari-Harimau New Seller Kickstarter Package” oleh Lazada Malaysia. Mereka juga akan menerima sijil digital rasmi untuk mengiktiraf penyertaan mereka.

Pendaftaran dalam talian bagi Program Latihan LiveNOW 2022 (https://bit.ly/livenow2022) kini dibuka untuk semua rakyat Malaysia berumur 18 tahun dan ke atas. “Siapa cepat, dia dapat!”

Untuk maklumat lanjut tentang kandungan Latihan, ulang siar bagi pengenalan webinar yang diadakan pada hari ini tersedia di saluran YouTube TV3 – https://www.youtube.com/watch?v=MUUNs0KA7YM


Kenaikan Harga Bahan Mentah Punca Harga Kenderaan Dijangka Meningkat

“Harga logistik semua naik manakala harga wang kita pun menurun berbanding nilai matawang negara luar. Situasi itu yang meningkatkan harga pembelian bahan-bahan mentah, cukai jualan dan alat ganti kenderaan. “Bekalan cip komputer daripada luar negara pun tersangkut, sekarang ini pun susah nak dapat. “Stok (bekalan cip) tidak mencukupi, jadi itu yang akan menyebabkan pengeluaran kereta terganggu.”


Penyatuan Keluarga Malaysia Berteraskan Bahasa Negara

Kuala Lumpur – Sama ada sebagai bahasa rasmi, bahasa kebangsaan atau bahasa negara, ketiga-tiga konsep yang diwakili oleh bahasa Melayu itu menunjukkan kesatuan yang bermatlamatkan kecintaan dan semangat nasionalisme yang tinggi dalam kalangan rakyat Malaysia. Apatah lagi bahasa Melayu telah dijamin kedudukannya seperti yang termaktub dalam Perkara 152 Perlembagaan Persekutuan. Sehubungan dengan itu, setiap ahli Keluarga Malaysia perlu memahami dan menghayati maksud nasionalisme yang telah diperuntukkan melalui undang-undang tersebut.

Demikian harapan yang disuarakan oleh YBhg. Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP) ketika bersiaran dalam rancangan Selamat Pagi Malaysia, di Angkasapuri pagi tadi. Beliau berkata demikian dalam usaha DBP menyemarakkan lagi promosi memperkukuh bahasa Melayu sebagai bahasa kebangsaan menerusi topik perbincangan, iaitu “Bahasa Melayu Bahasa Negara”.

Tambahnya lagi, seluruh ahli Keluarga Malaysia diseru agar membina serta memperkukuh keyakinan terhadap keupayaan bahasa Melayu dalam menjanakan impak dalam pelbagai sektor termasuklah dalam bidang ilmu dan ekonomi.

Kerajaan melalui DBP akan terus mendinamikkan perkhidmatan dan penyampaian bagi memastikan bahasa Melayu terus berperanan dalam menyatukan seluruh Keluarga Malaysia. Selain itu, sifat menghormati serta bangga akan bahasa dan budaya kebangsaan juga perlulah ada dalam jiwa seluruh Keluarga Malaysia agar usaha mendaulatkan bahasa ini akan dapat direalisasikan.

Beliau juga menegaskan bahawa institusi Parlimen juga telah diberikan perhatian oleh DBP. Desakan rakyat yang semakin bimbang akan penggunaan bahasa yang kurang santun dan bahasa yang tidak tersusun yang berlaku dalam sidang dewan perlu diperbaiki dengan segera dan dengan cara ini pemimpin akan lebih dihormati dan diyakini. Kesedaran dalam kalangan para pemimpin juga penting agar pemupukan semangat dan cinta akan negara dalam kalangan rakyat dapat dilaksanakan.

Katanya lagi, DBP sudah melaksanakan tanggungjawabnya dengan menerbitkan pelbagai bahan sumber mengenai bahasa termasuklah seperti buku tatabahasa, kamus, istilah dan pelbagai lagi. Oleh itu, para pengguna mestilah menyedari akan hal ini dan menggunakan dengan sebaik-baiknya bahan yang telah dihasilkan dan diterbitkan dalam pelbagai medium oleh DBP. Sehubungan dengan itu, menjadi tanggungjawab kepada seluruh Keluarga Malaysia agar segala usaha yang dilakukan oleh DBP dapat mencapai matlamatnya.


Produktiviti Buruh Meningkat Suku Pertama 2022

Untuk mendapatkan maklumat terkini, ikuti kami melalui Telegram


Pemain Industri Tepung Jamin Bekalan Mencukupi di Malaysia


IMF Yakin Ekonomi Malaysia Berkembang pada Tahun 2022

Dalam memberikan penilaian terhadap prospek pertumbuhan Malaysia, IMF menyatakan bahawa kadar vaksinasi yang tinggi di negara ini dan sekatan pergerakan yang terhad juga akan menyokong pengembangan ekonomi. Namun begitu, agensi yang berpangkalan di Washington itu mengakui bahawa terdapat risiko penurunan yang besar termasuk daripada pandemik COVID-19 dan perang di Ukraine, kesukaran serupa yang dihadapi oleh kedua-dua negara maju dan membangun di seluruh dunia. “Pertumbuhan Malaysia diunjurkan kukuh dalam jangka sederhana walaupun risiko kesan ekonomi jangka panjang adalah nyata.“


Northport Rangkul Anugerah IAPH 2022 Sustainability Award

Pengumuman pemenang anugerah telah dibuat semasa Majlis Makan Malam Gala yang diadakan sempena dengan Persidangan Pelabuhan Dunia IAPH 2022 pada 17 Mei 2022 di Vancouver, Kanada. Ketua Pegawai Eksekutif Northport, Datuk Azman Shah Mohd Yusof menerima anugerah bagi pihak syarikat daripada Ketua Bahagian Pembangunan Sumber Manusia TrainForTrade Persidangan Perdagangan dan Pembangunan Pertubuhan Bangsa-Bangsa Bersatu (UNCTAD), Mark Assaf.


Jualan Kenderaan UMW Holdings Merosot pada April 2022

Kuala Lumpur – Jualan kenderaan UMW Holdings Bhd merosot sebanyak 32 600 unit pada bulan lepas.  Pada bulan Mac, jualan kenderaan syarikat tersebut adalah  sebanyak 35 246 unit. Kemerosoton tersebut disebabkan oleh gangguan  pengeluaran  yang disumbangkan oleh isu rantaian bekalan yang menjejaskan industri automotif. Walau bagaimanapun, pada bulan April, momentum jualan yang kukuh  berterusan apabila UMW Toyota Motor mencatatkan jualan yang bertambah baik.

Presiden dan Ketua Pegawai Eksekutif Kumpulan UMW, Datuk Ahmad Fuaad Kenali menyatakan walaupun terdapat banyak masalah yang dihadapi industri automotif, syarikat itu mencatatkan jualan positif untuk UMW Toyota (UMWT) dan Perodua pada bulan April 2022. Hal itu terjadi disebabkan oleh isu rantaian bekalan yang berterusan yang mengganggu pengeluaran pada bulan April.

“Kedua-dua syarikat bekerjasama rapat dengan pembekal mereka untuk meminimumkan kesan ke atas jadual pengeluaran mereka dan mempercepat penghantaran kenderaan kepada pelanggan kami. “Kami ingin mengucapkan terima kasih kepada pelanggan kami atas sokongan mereka yang tidak berbelah bahagi terhadap produk dan perkhidmatan kami,“  ujar beliau.

UMWT mencatatkan jualan sebanyak 6946 unit pada bulan April 2022. Hingga kini, (YTD) April 2022, UMWT menjual sebanyak 29 393 unit, 11.2% lebih tinggi daripada 26 431 unit yang dijual dalam tempoh yang sama pada tahun 2021. Kumpulan UMW menambah, Toyota Vios, Yaris, Corolla Cross, dan Hilux adalah antara model terlarisnya pada bulan April.

“Kempen jualan berterusan untuk Hari Raya seperti ‘Bersama Lebih Bermakna’ dijangka memacu jualan,“ kata beliau lagi.

Sementara itu, Kumpulan UMW turut menyatakan bahawa syarikat bersekutunya Perusahaan Otomotif Kedua Sdn Bhd (Perodua) mencatatkan jualan sebanyak 25 654 unit pada bulan April 2022, 4.1% lebih rendah daripada 26 759 unit yang didaftarkan pada bulan sebelumnya. Bagi empat bulan pertama 2022, Perodua menjual sebanyak 87 278 unit, 11.5% lebih tinggi daripada 78 308 unit yang didaftarkan pada tempoh yang sama 2021.

Jualan Perodua terus dipacu oleh model terlarisnya, iaitu Myvi, Axia dan Bezza. Dengan permintaan yang bertambah baik dan prospek positif bagi industri automotif di Malaysia, Perodua  menetapkan sasaran jualan yang lebih tinggi sebanyak 247 800 unit untuk tahun 2022. Jualan yang lebih tinggi akan didorong oleh pengecualian cukai jualan dan pengenalan model baharu dan dipertingkat,


Hapus AP Makanan Tidak Kekang Krisis Kenaikan Harga Barang


17 125 Wanita Berjaya Dibantu Melalui Inisiatif Wanita [email protected]

Kuala Terengganu – YB Datuk Seri Rina Mohd Harun, Menteri Pembangunan Wanita, Keluarga dan Masyarakat (KPWKM) merangkap Pengerusi Lembaga Pemegang Amanah Yayasan Kebajikan Negara (YKN) (dalam gambar) merasmikan kursus bimbingan perniagaan program MyKasih Kapital yang merupakan sebuah inisiatif di bawah Program Wanita [email protected] yang disertai oleh 200 peserta wanita dalam membantu mereka yang memerlukan terutamanya yang terkesan akibat pandemik COVID-19.

Kursus bimbingan ini adalah persediaan asas bagi golongan untuk mempersiapkan diri untuk mereka menceburi bidang keusahawanan. Antara bidang yang boleh diceburi bagi memulakan perniagaan termasuklah e-dagang, dropship,  danperniagaan kecil-kecilan yang bukan di bawah skim keusahawanan di Kementerian Keusahawanan, TEKUN dan Amanah Ikhtiar Malaysia (AIM). Peserta MyKasih Kapital akan dinilai, dipantau dan akan mengikuti kursus-kursusbersesuaian bagi mempersiapkan diri dalam menceburi bidang perniagaan.

Objektif Kementerian Pembangunan Wanita, Keluarga dan Masyarakat (KPWKM) melalui inisiatif MyKasih Kapital adalah untuk memperkasakan ekonomi kumpulan sasar, meningkatkan taraf hidup mereka yang memerlukan bantuan segera kewangan melalui bantuan MyKasih Kapital.

Pendekatan ini adalah untuk mengoptimumkan potensi individu berdasarkan kemahiran mereka agar tidak terus bergantung kepada bantuan kerajaan sepenuhnya. Dengan menjalani kursus dan bimbingan dapat memberikan para peserta keyakinan serta dapat menempuhi cabaran dalam perniagaan.

YB Datuk Seri Rina memaklumkan bahawa program ini yang menyasarkan 2000 orang wanita dapat menjana pendapatan melalui peluang pekerjaan dan keusahawanan bagi tempoh 100 Hari Aspirasi Keluarga Malaysia yang bermula 1 September 2021 sehingga kini sebanyak 7290 orang wanita berjaya dibantu untuk mendapat peluang menceburi bidang perniagaan secara kecil-kecilan/keusahawanan dalam sektor informal dan juga tawaran pekerjaan dalam sektor formal.

Di samping itu program Keusahawanan Wanita [email protected] membimbing dan membangunkan sebanyak 9835 wanita melalui kursus-kursus keusahawanan dan bimbingan permulaan perniagaan melalui kolaborasi strategik pelbagai jabatan, agensi dan syarikat korporat. Setakat ini program ini berjaya mengumpul sebanyak17125 orang usahawan wanita.

“Ini merupakan usaha berterusan Kerajaan untuk memartabatkan golongan wanita dalam aspek sosioekonomi. Pihak Pertubuhan Bukan Kerajaan dan syarikat serta orang perseorangan adalah amat dialu-alukan untuk melaksanakan program-program bersesuaian untuk manfaat kumpulan sasar khususnya wanita. Diharapkan dengan adanya kerjasama ini, golongan yang terjejas akibat pandemik COVID-19 khususnya wanita dapat dibantu dan secara tidak langsung dapat menyumbang kepada perkembangan ekonomi negara” ujar YB Datuk Seri Rina semasa merasmikan Kursus Keusahawanan Wanita [email protected] di Kuala Terengganu hari ini.

Dalam perkembangan lain, Datuk Seri Rina juga turut menyarankan wanita agar menyertai Skuad Waja sebagai langkah mengurangkan pelbagai isu yang membelenggu wanita seperti keganasan rumah tangga, gangguan seksual, diskriminasi gender dan sebagainya. Skuad Waja merupakan inisiatif KPWKM untuk melindungi golongan yang sering menjadi mangsa keganasan, terutamanya wanita.

Skuad Waja berperanan sebagai rujukan terdekat dalam masyarakat, khasnya individu yang ingin mendapatkan maklumat mengenai isu-isu berkaitan dengan keganasan atau yang memerlukan bantuan dari segi khidmat nasihat dan perlindungan. Inisiatif ini sekali gus dapat mewujudkan komuniti yang bermaklumat, prihatin dan peka terhadap persekitaran. Semua ahli akan dibimbing melalui Modul Skuad Waja yang dibangunkan oleh Jabatan Pembangunan Wanita dengan kerjasama Institusi Sosial Malaysia (ISM). Hingga 12 Mei 2022, sebanyak 141 308 orang telah mendaftar sebagai ahli Skuad Waja terdiri daripada 30 721 orang lelaki dan 110 587 orang wanita.

(Sumber gambar: Facebook Jabatan Pembangunan Wanita)


PJKM Catat Jualan Lebih daripada RM54 Juta

Untuk mendapatkan maklumat terkini, ikuti kami melalui Telegram

“Hampir 2.8 juta pengunjung telah hadir membeli barangan keperluan di PJKM sepanjang tempoh itu membuktikan program ini berjaya mencapai matlamatnya untuk membantu meringankan beban kos sara hidup terutama buat golongan berpendapatan rendah (B40) di negara ini.“ Hingga kini, sebanyak 240 rakan strategik telah mengambil bahagian melaksanakan program PJKM di seluruh negara yang menawarkan harga keperluan asas lebih rendah hingga 30% berbanding harga biasa.


Forum Ekonomi Dunia Ruang untuk Malaysia Bekerjasama dengan Masyarakat Dunia


Perlis Sedia Menyambut Kedatangan Pelancong

Hat Yai – Raja Muda Perlis, Duli Yang Teramat Mulia, Tuanku Syed Faizuddin Putra Jamalullail bertitah bahawa negeri Perlis kini  sudah bersedia untuk menerima kedatangan pelancong dan menawarkan lebih banyak destinasi baru pelancongan menarik yang wajar dikunjungi oleh warga daripada selatan Thai selepas hampir dua tahun ditutup akibat pandemik COVID-19.

Baginda bertitah ketika berangkat bersama-sama Raja Puan Muda Perlis Tuanku Hajah Lailatul Shahreen Akashah Khalil di perkarangan Robinson Department Store Hat Yai, Thailand yang disambut oleh Datuk Bandar Hat Yai Thailand, Police Lieutenant General Sakorn Thongmunee.

Turut hadir menyambut keberangkatan baginda ialah Timbalan Datuk Bandar Hat Yai, Ahmad Ben Ali, Setiausahanya Manop Pengchum dan ahli-ahli Majlis Perbandaran Hat Yai serta juga Store General Manager Central Retail Corporation, Jutarat Panmueng.

Datuk Bandar Hat Yai Thailand, Police Lieutenant General Sakorn Thongmunee mengalu-alukan keberangkatan Tuanku Raja Muda dan Tuanku Raja Puan Muda dan memaklumkan bahawa keberangkatan tetamu diraja dari Malaysia ini menghubungkan kembali pelancongan antarabangsa, merangsang ekonomi dan membina kembali keyakinan untuk para pengunjung Malaysia melawat Hat Yai yang terletak di dalam Wilayah Songkhla.

Thongmunee menyatakan bahawa masyarakat Hat Yai sentiasa bersedia untuk menyambut kembali kedatangan para pelawat Malaysia dan juga dari semua negara lain. Premis perniagaan, hotel serta lokasi-lokasi produk tarikan pelancong di Hat Yai juga sudah bersedia untuk mengamit serta menjaga kehadiran semua dengan sebaik mungkin bagi memberikan keselesaan sepanjang masa mereka berada di sana.

Pada masa yang sama, Thongmunee memohon pelbagai pihak khususnya mereka yang terlibat dalam sektor pelancongan untuk terus bekerjasama dengan pihak kerajaan bagi menyediakan segala kemudahan dan keselamatan untuk para pelancong seperti pada masa lalu sebelum krisis COVID-19.

Sementara itu, Ketua Polis Perlis, DCP Dato’ Surina Saad yang mengiringi baginda berkata urusan sempadan di Padang Besar juga kini mula sibuk kembali selepas dibuka semula baru-baru ini setelah terpaksa ditutup kepada pelancong selama lebih dua tahun akibat COVID-19.

Dalam pada itu, pemerhatian Tuanku Raja Muda pada kali ini melihat masyarakat tempatan di sana menjaga SOP walaupun dalam kesibukan bagi meningkatkan pemulihan ekonomi. Mereka amat berdisplin dalam aspek pemakaian pelitup separuh muka dan  walaupun  jumlah kes harian jangkitan COVID-19  sudahpun berada dalam keadaan agak terkawal. Tuanku Raja Muda turut menasihatkan masyarakat supaya terus mematuhi segala SOP termasuklah bagi mereka yang mengembara ke luar negara.


PRPM: Enjin Carian Bahasa Bertaraf Dunia

Kuala Lumpur – Portal Pusat Rujukan Persuratan Melayu (PRPM) merupakan portal yang telah dibina oleh Dewan Bahasa dan Pustaka (DBP) bagi menepati kehendak pasaran bahasa yang memerlukan kamus serta istilah dalam bentuk digital kepada pengguna. PRPM ialah enjin carian bahasa terunggul negara dan bertaraf dunia yang mengandungi kamus, istilah, ensiklopedia, bahasa sukuan, puisi dan lain-lain untuk pengguna internet membuat rujukan yang berkaitan dengan bahasa Melayu. Enjin carian ini membolehkan pengguna mencari maklumat secara holistik yang merentasi semua pangkalan data DBP.

Kewujudan portal ini perlu disedari dan dimanfaatkan sebaik-baiknya oleh pengguna di seluruh negara agar penggunaan bahasa Melayu yang tepat menurut piawaian yang ditetapkan dapat direalisasikan. Penggunaan bahasa yang tidak santun, kasar dan sebagainya tidak akan wujud sekiranya pengguna bersungguh-sungguh dalam memupuk rasa cinta dan bertanggungjawab terhadap bahasa kebangsaan negara. Segala kemudahan yang berkaitan dengan capaian sumber mengenai bahasa telah pun dijayakan oleh DBP dan menjadi tanggungjawab rakyat pula untuk bersama-sama melestarikan penggunaan bahasa Melayu yang baik dan berkesan.

Demikianlah antara inti pati menarik yang dikongsi oleh Puan Fauzilahyatun Mustafa, Pengarah Jabatan Pembinaan Bahasa dan Sastera, DBP, menerusi tajuk “Bahasa Kita, Tanggungjawab Kita” dalam slot Jendela Fikir. Program ini bersiaran secara langsung dari studio BERNAMA RADIO pada pagi tadi.

Sehubungan dengan itu, beliau berharap agar semua pihak terus memberikan sokongan kepada DBP dan bahasa Melayu khasnya dengan memanfaatkan kemudahan yang telah disediakan oleh DBP ini. Dengan cara ini, pada masa akan datang bahasa Melayu yang menjadi bahasa perpaduan akan dapat menjadi bahasa Melayu tinggi apabila digunakan secara meluas dalam pelbagai bidang ilmu. Penggubalan istilah oleh DBP juga berupaya memenuhi keperluan pelbagai bidang ilmu.

Katanya lagi, DBP telah melantik banyak pakar bidang tertentu bagi menggubal istilah tertentu dalam bidang ilmu berdasarkan kepakaran mereka. Sesi mesyuarat, perbincangan, perbengkelan serta pengesahan istilah yang digubal turut diselaraskan oleh Jabatan Pembinaan Bahasa dan Sastera, sebelum diputuskan satu-satu istilah tersebut untuk digunakan oleh pengguna.

PRPM merupakan portal yang telah dibina oleh DBP bagi menepati kehendak pasaran bahasa yang memerlukan kamus serta istilah dalam bentuk digital yang dapat diakses oleh pengguna. Sejak dibina, PRPM yang merupakan enjin carian bahasa terunggul negara dan bertaraf dunia ini mengandungi kamus, istilah, ensiklopedia, bahasa sukuan, puisi dan lain-lain dalam bahasa Melayu. Enjin carian ini membolehkan pengguna mencari maklumat secara holistik yang merentasi semua pangkalan data DBP.

Penggubalan istilah pelbagai bidang ilmu sentiasa berlangsung di DBP kerana keperluan yang pesat dalam bidang ini. Namun begitu, segala usaha DBP ini tidak akan dapat memberikan impak yang bagus sekiranya masih ada banyak pihak yang tidak mengetahui mengenainya dan cara merujuknya dengan betul. Dengan adanya PRPM, kini semua kerja menghasilkan penulisan serta penyelidikan menjadi lebih pantas dan mudah.

Begitu juga halnya dengan korpus DBP. Melalui korpus DBP, pengguna turut dapat merujuk himpunan makalah dan sebagainya mengenai sesuatu isu atau kumpulan bahan untuk kajian. Kedua-dua contoh portal ini boleh dilayari oleh pengguna melalui prpm.dbp.gov.my dan http://sbmb.dbp.gov.my/korpusdbp.


Malaysia Mampu Harungi Tekanan Inflasi dengan Baik

Untuk mendapatkan maklumat terkini, ikuti kami melalui Telegram


MSM Malaysia Minta Kerajaan Semak Harga Gula

Walau bagaimanapun, beliau berkata semakan semula itu perlu dilakukan sewajarnya. “Jaminan kami adalah untuk negara dan rakyat, namun pada masa yang sama, kami juga perlu menjalankan operasi yang meraih keuntungan. “Kami sedang dalam perundingan dengan kerajaan agar mereka memahami tekanan kos kami, (daripada) penghantaran barangan muatan, tenaga gas dan pergerakan pertukaran asing.“Â


Keuntungan Bersih Pharmaniaga RM27.73 Juta Suku Pertama 2022


Xsolla Membantu Pembangun Permainan Video di Malaysia

Kuala Lumpur – Xsolla, sebuah syarikat perdagangan permainan video global mengumumkan untuk mengembangkan cara penyelesaian pengedaran mudah alihnya dan digitalnya, demi menawarkan lebih banyak peluang kepada pembangun di Malaysia untuk melancarkan dan mengembangkan permainan mereka di seluruh dunia.

Selain itu, Xsolla memperkenalkan ciri pembayaran baharu untuk membantu para pembangun mempromosikan jenama mereka melalui jualan dan pengedaran NFT. NFT masih merupakan sesuatu yang agak baharu di Malaysia. Namun, NFT menampakkan permulaan yang menggalakkan. Hal ini memandangkan sebanyak 23.9% pengguna Internet di Malaysia kini memiliki NFT.

Demikian menurut data penyelidikan Finder.com. Finder meninjau sebanyak 28 000 individu daripada 20 buah negara melalui tinjauan secara dalam talian bagi membandingkan tahap pemilikan NFT yang menunjukkan Malaysia berada di tangga ketiga dari segi pengambilan NFT.

Melalui ciri baharu NFT, Xsolla menawarkan peluang yang lebih bagus kepada para pembangun di Malaysia untuk menjanakan pendapatan melalui jenama mereka, memandangkan NFT dianggap satu cara untuk menghasilkan aset digital unik yang boleh mewakili pemilikan kedua-dua aset dunia nyata dan digital.

“Xsolla komited menyediakan perkhidmatan dan sokongan terbaik kepada para pembangun dunia, untuk membantu mereka menjangkau lebih banyak pemain di kawasan geografi yang lebih luas,” kata Chris Hewish, Presiden Xsolla.

“Kami akan terus membangunkan ciri baharu untuk menangani cabaran utama dari segi pemasaran, pelancaran dan penjanaan pendapatan melalui permainan video. Di samping itu, kami akan mengemukakan lebih banyak tawaran pada tahun 2022 yang akan memberikan kelebihan kepada rakan-rakan kongsi kami dalam pasaran permainan yang sentiasa berkembang.”

Penyelesaian pengedaran mudah alih dan digital mereka yang diperluas adalah seperti yang berikut:

Pembangun boleh menghasilkan corong telus yang akan meningkatkan kecekapan dalam menarik pemain baharu ke Kedai Web mereka. Ini akan membantu para pembangun memahami pengalaman pemain dalam talian dan menentukan tempat dan cara para pengguna bermain.

Komponen terbina dalam ini membantu pembangun bermanfaat daripada pembelian dalam

aplikasi melalui Kedai Web mereka. Semasa dalam talian, pembangun boleh menawarkan

tawaran promosi dan melancarkan kempen diskaun, tawaran kod promosi dan bonus bagi meningkatkan jualan dan menarik pemain baharu ke dalam talian.

Untuk membantu pembangun menjual katalog barangan digital yang lengkap di Kedai Web mereka, Xsolla memperkenalkan ciri langganan yang mantap yang membantu pembangun menarik dan mengekalkan pelanggan baharu, mewujudkan kesetiaan, menjanakan pendapatan yang stabil, dan menguruskan langganan dengan keyakinan.

Untuk maklumat lanjut mengenai Kedai Web Xsolla, sila layari: https://xsolla.com/solution/web-shop-for-mobile-games

Xsolla telah menyediakan proses NFT Checkout agar pembangun boleh menambahkan NFT ke dalam permainan mereka dengan cepat dan selamat. Ciri ini akan membolehkan pemain membuat pembelian melalui kaedah pembayaran kegemaran mereka. Pembangun akan mengendalikan penempaan dan penghantaran NFT, manakala Xsolla mengendalikan proses pembayaran dan pengedaran barangan dalam permainan.

Untuk maklumat lanjut mengenai NFT Checkout, sila layari:https://xsolla.com/solution/payments/nft-checkout

Hab Pengedaran Digital Xsolla menghubungkan permainan ke rangkaian aplikasi global, Pembekal Khidmat Internet (ISP), bank dan saluran lain untuk membantu pembangun menjangkau pemain dan menjanakan pendapatan daripada setiap transaksi.

Cara penyelesaian baharu ini memperkasakan pemain untuk menerokai dan menyokong permainan kegemaran mereka melalui pengalaman berbilang platform yang dioptimumkan, di samping membenarkan mereka membayar mengikut cara dan masa yang diingini oleh mereka.

Pembangun kini boleh bermanfaat daripada penembusan pasaran dan kesedaran jenama yang dipertingkat melalui saluran pengedaran seperti aplikasi hebat, aplikasi perbankan dalam talian dan pasaran pembawa mudah alih.

Dengan adanya Hab Pengedaran Digital, permainan anda bolemenjangkau pengguna baharu yang ramai, menjimatkan kos pengedaran, serta meningkatkan pendapatan dan penglibatan keseluruhan.

Untuk maklumat lanjut mengenai Hab Pengedaran Digital, sila layari: https://xsolla.com/products/digital-distribution-hub

Xsolla akan mengemukakan cara-cara penyelesaian ini dan banyak lagi melalui beberapa acara dalam enam bulan yang akan datang, termasuk GamesBeat Summit 2022, Pocket Gamer Connects Seattle, Nordic Game Show, Pocket Gamer Toronto, China Joy dan gamescom.

Sila mendaftar untuk bertemu dengan para pakar di Xsolla dengan melayari: https://xsolla.com/events.

Xsolla adalah syarikat dagangan permainan video terkemuka dunia, dengan satu set alatan dan perkhidmatan yang teguh dan berkuasa yang direka khas untuk industri permainan. Sejak penubuhannya pada tahun 2005, Xsolla membantu beribu-ribu pembangun permainan dan penerbit daripada berbagai-bagai saiz untuk mempromosi dan mengaut keuntungan daripada permainan mereka pada peringkat global dan merentas pelbagai platform. Sebagai pemimpin yang berinovatif dalam dagangan permainan, Xsolla menyambung usaha berterusannya untuk menyelesaikan kompleksiti yang sedia wujud dalam bidang pengedaran, pemasaran, dan penjanaan keuntungan pada peringkat global supaya rakan kongsi mereka boleh mengembangkan jumlah penonton, penglibatan, dan pendapatan mereka.

Dengan pejabat di seluruh dunia, Xsolla pada masa ini sedang bekerja bersama-sama entiti permainan utama seperti Valve, Twitch, Roblox, Ubisoft, Epic Games, Take-Two, KRAFTON, Nexters, NetEase, Playstudios, Playrix, miHoYo, dan banyak lagi.

Untuk maklumat tambahan, sila lawati xsolla.com.

Xsolla LinkedIn: https://www.linkedin.com/company/xsollaTwitter: https://twitter.com/xsolla


“Taste of Malaysia” MATRADE Pikat Masyarakat Ireland

Untuk mendapatkan maklumat terkini, ikuti kami melalui Telegram

Sebagai sebahagian daripada usaha berterusan untuk mempromosikan produk Malaysia secara global, Perbadanan Pembangunan Perdagangan Luar Malaysia atau Malaysia External Trade Development Corporation (MATRADE) melalui pejabatnya di luar negara di London  berjaya melancarkan program promosi “Taste of Malaysia” di Dublin, Ireland. Program ini diadakan dengan kerjasama Asia Market, pembekal makanan Asia terbesar di Ireland dan disokong oleh Kedutaan Malaysia di Dublin, Ireland.

Promosi yang berlangsung dari 1 Mei 2022 hingga 31 Mei 2022 itu bertujuan meningkatkan kesedaran pasaran tentang makanan dan minuman (Food and Beverages (F&B) Malaysia serta mengukuhkan kehadiran jenama Malaysia dalam segmen F&B tempatan.

Program promosi sebulan dijalankan dalam format hibrid yang terdiri daripada promosi secara dalam talian dan dalam kedai di kedua-dua buah kedai Asia Market di Drury Street dan Ballymount di Dublin. Perkongsian strategik ini menyediakan pendekatan pemasaran kos efektif untuk pengeksport Malaysia untuk merebut peluang perniagaan baharu dan menjanakan jualan eksport yang lebih tinggi yang disumbangkan oleh petunjuk jualan baharu hasil daripada aktiviti promosi yang meluas.

Promosi ini menampilkan produk daripada pes dan sos, snek, biskut, campuran kopi, rempah-ratus, dan mi segera kepada hidangan sedia untuk dimakan lebih daripada 20 jenama makanan dan minuman Malaysia, termasuklah Dollee, Baba’s, Adabi, Brahim’s, MyKuali, A1, dan banyak lagi. lebih.Untuk meningkatkan keberkesanan program ini, MATRADE juga terlibat dengan chef selebriti Malaysia dan  TV tetap yang berpangkalan di Ireland, iaitu Chef Sham Hanifa dan pempengaruh dalam talian Juruhebah dan Tukang Masak, Marcus O’Laoire, untuk mendemonstrasikan memasak secara langsung, menggunakan bahan/produk Malaysia yang ada di pasar raya. Dengan cara ini, pengguna Ireland berpeluang merasai masakan Malaysia secara langsung.

Menurut Pesuruhjaya Perdagangan MATRADE London, Megat Iskandar Ahmad Dassilah, “Acara itu telah berjaya menarik minat pengguna Ireland terhadap makanan Malaysia. Sudah tiba masanya  kami menganjurkan promosi ini memandangkan keadaan di Ireland kini kembali ke tahap prapandemik kerana sekatan COVID tidak lagi terpakai.

Demonstrasi memasak berjaya menimbulkan gembar-gembur dan menarik aliran trafik ke kedai untuk membeli produk F&B Malaysia. Digabungkan dengan promosi secara dalam talian, kami percaya bahawa lebih banyak jualan boleh dijanakan. Hal ini akan mewujudkan lebih banyak peluang bagi produk makanan Malaysia yang lain memasuki pasaran Ireland”.

Beliau juga menambah, “Pengeluar makanan Malaysia juga perlu memberikan tumpuan kepada amalan kod tingkah laku yang baik, memberikan perhatian kepada elemen mesra alam kerana tingkah laku pengguna didorong oleh keutamaan ini. Orang ramai, bukan sahaja di Ireland, tetapi di Eropah pada umumnya menggunakan pilihan gaya hidup yang lebih mampan semasa wabak itu”.

Pada 2021, jumlah perdagangan Malaysia dengan Republik Ireland berjumlah RM13.68 bilion. Eksport ke Ireland bagi empat bulan pertama 2022 bernilai RM289.5 juta. Melangkah ke hadapan, MATRADE akan terus memulakan pelbagai aktiviti promosi, memperkayakan eksport syarikat Malaysia di pasaran global.


Kerajaan Tegas Tangani Isu Bekalan dan Harga Ayam

Kerajaan mengambil berat dan memandang serius isu peningkatan harga dan bekalan ayam semasa yang menghimpit seluruh Keluarga Malaysia.

Kerajaan kesal dan kecewa terhadap tindakan beberapa buah syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.

Ketika ini, Kerajaan menetapkan harga siling ayam standard pada harga RM8.90 sekilo dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Februari lalu.

Walau bagaimanapun, pihak Kerajaan mendapati beberapa syarikat besar yang tidak berminat untuk memohon subsidi dan mahukan Kerajaan membiarkan harga ayam ditentukan sendiri oleh pasaran. Setakat ini, hanya RM50 juta subsidi dibayar kepada penternak yang kebanyakannya adalah syarikat kecil.

Sebagai langkah jangka pendek, mesyuarat Kabinet hari ini membuat beberapa ketetapan terhadap isu bekalan serta harga ayam seperti yang berikut:

Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar. Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada bulan Jun ini. Jika didapati wujud kesepakatan kartel tersebut, Kerajaan akan mengambil tindakan undang-undang terhadap mereka.

Pada masa yang sama, Kerajaan akan mengurangkan peranan orang tengah yang selama ini memanipulasi bekalan dan harga. Kerajaan akan memperkenalkan semula Jihad memerangi orang tengah yang telah saya perkenalkan pada tahun 2014. Pertubuhan Peladang Kebangsaan (NAFAS) diberikan peranan untuk mengetuai Jihad Memerangi Orang Tengah ini.

Mesyuarat Kabinet juga menerima beberapa pandangan daripada Ahli Jemaah Menteri berkaitan penanaman jagung dan hampas isirung kelapa sawit (PKC) untuk menjadi alternatif kepada makanan ayam. Mesyuarat juga bersetuju meminta kerjasama kerajaan Negeri, agensi Kerajaan dan Syarikat Berkaitan Kerajaan (GLC) untuk menyediakan tanah Lesen Kependudukan Sementara (TOL) bagi jangka masa panjang. MAFI dan KPDNHEP telah diminta membentangkan pelan-pelan tersebut dalam masa terdekat bagi projek penanaman jagung, PKC dan sebagainya.

Kerajaan turut menggalakkan Syarikat Berkaitan Kerajaan, agensi Kerajaan, Pertubuhan Peladang, dan Koperasi untuk turut terlibat dalam penternakan ayam. Kerajaan akan mengkaji dari segi bantuan kepada mereka yang terlibat. Hal ini merupakan sebahagian pelan Jangka Sederhana dan Jangka Panjang yang akan dirangka oleh MAFI dan KPDNHEP.

Peguam Negara juga dipanggil pada Mesyuarat Kabinet pada hari ini dan menasihatkan Kabinet untuk mengguna pakai di bawah Penguatkuasaan Akta Kawalan Bekalan 1961 (Akta 122) jika terdapat sebarang aktiviti menyorok, menyimpan atau unsur-unsur sabotaj terhadap bekalan ayam. Tindakan boleh diambil di bawah Akta tersebut dan lesen mereka juga boleh dibatalkan serta merta.

Kerajaan meminta MAFI dan KPNDHEP melakukan pemantauan dan pemeriksaan serta mengambil tindakan tegas terhadap mana-mana pihak yang melanggar Akta Kawalan Bekalan 1961 (Akta 122) dan (Peraturan- Peraturan Kawalan Bekalan 1974 ) yang memperuntukkan penalti bagi:

Sementara itu, susulan daripada pengumuman saya sebelum ini berkaitan pemansuhan AP bahan makanan, Kabinet hari ini juga bersetuju supaya AP gandum dibatalkan. Semua kementerian juga diminta menyenaraikan AP bagi barangan lain yang boleh dimansuhkan untuk menjaga kepentingan pengguna Keluarga Malaysia.

“Saya ingin menegaskan bahawa Kerajaan tidak akan berkompromi dengan mana-mana pihak yang cuba menjejaskan kehidupan rakyat. Sehubungan itu, saya memohon agar Keluarga Malaysia menyokong tindakan yang dilakukan oleh pihak Kerajaan ini demi menjaga kepentingan rakyat yang terhimpit dengan peningkatan harga dan kos sara hidup serta kekurangan bekalan, “ ujar Perdana Menteri Malaysia, Dato’ Sri Ismail Sabri Yaakob.


Isu Kenaikan Tambang e-panggilan MOD dan APAD Bertindak

Untuk mendapatkan maklumat terkini, ikuti kami melalui Telegram

Putrajaya – Kementerian Pengangkutan Malaysia (MOT) mengambil maklum dan memandang serius berhubung rungutan orang ramai baru-baru ini terhadap kenaikan tambang perkhidmatan pengangkutan awam e-panggilan (e–hailing). Bagi menangani isu yang melibatkan kepentingan awam yang bergantung kepada perkhidmatan e-panggilan dalam menjalani rutin kehidupan seharian, MOT dan Agensi Pengangkutan Awam Darat (APAD) bertemu dengan pengendali e-panggilan (EHO) yang berkenaan.

Dripada perbincangan ini, difahamkan terdapat dua faktor utama yang menyumbang kepada lonjakan tambang e-panggilan, iaitu penawaran dan permintaan yang tidak seimbang serta kesesakan lalu lintas tinggi yang menyebabkan masa perjalanan lebih lama. Gabungan kedua-dua faktor ini telah menjejaskan kualiti perkhidmatan e-panggilan. Selain itu, beberapa syarikat e-panggilan juga telah menunjukkan penurunan bilangan pemandu berdaftar sebanyak 30% berbanding dengan sebelum COVID-19 melanda Malaysia.

Kekurangan pemandu e-panggilan ini secara tidak langsung menyebabkan masa menunggu kenderaan di beberapa tempat menjadi lebih lama daripada jangkaan. Pada masa yang sama, fasa peralihan ke endemik mulai 1 April 2022 lalu juga menyebabkan berlakunya peningkatan mendadak dalam permintaan perkhidmatan e-panggilan.

Tempoh yang sama juga menyaksikan pergerakan orang ramai dapat bergerak bebas bagi menjalankan aktiviti ekonomi dan kehidupan seharian seperti biasa sekali gus menyumbang kepada kesesakan lalu lintas berbanding peringkat awal wabak menular. Faktor-faktor ini mempengaruhi formula pengiraan tambang yang digunakan oleh EHO merangkumi pelbagai faktor termasuk jarak perjalanan, aliran trafik, keadaan cuaca, serta penawaran dan permintaan pasaran. Keadaan ini mempengaruhi kenaikan tambang sejak kebelakangan ini. Dari segi peraturan struktur tambang pula, terdapat dua caj iaitu tambang asas dan surcaj. Kerajaan tidak mengawal tambang asas dan surcaj tidak boleh melebihi dua kali ganda daripada tambang asas, dengan mengambil kira kadar waktu puncak dan harga bahan api.

EHO dibenarkan untuk menetapkan struktur tambang mereka berdasarkan formula sendiri dan syarat perkhidmatan mereka dengan pengguna dalam pasaran terbuka. EHO yang berkenaan juga telah memberi jaminan kepada MOT untuk memperuntukkan lebih banyak sumber ke arah meningkatkan bilangan pemandu yang ada pada masa ini. Pada masa yang sama, Kerajaan juga akan terus memastikan lebih banyak EHO bersama-sama perkhidmatan teksi dan bas tersedia untuk menawarkan lebih banyak pilihan kepada pengguna. Lebih daripada 130 000 individu memegang lesen vokasional untuk bekerja sebagai pemandu e-panggilan. Angka ini dijangka bertambah apabila Institut Memandu dan EHO menerima lebih banyak calon untuk menjadi pemandu e-panggilan bagi 21 EHO dengan lesen aktif di seluruh negara termasuk Lembah Klang. Kerajaan menggesa semua EHO supaya meningkatkan saluran komunikasi mereka dengan pengguna. Kementerian akan terus memantau industri e-panggilan untuk memastikan keadilan dan mengelakkan beban yang tidak wajar kepada pengguna.


Penubuhan Inkubator Blockchain dan IoT Lengkapkan Ekosistem Pembuatan Pulau Pinang


Kenaikan Harga Komoditi Malaysia Dapat Manfaat Besar


Starbucks Tutup Operasi Perniagaan di Rusia


Bahasa Melambangkan Akhlak dan Sahsiah Diri

Kuala Lumpur – Bahasa merupakan nikmat dan kurniaan terbesar Allah SWT kepada manusia selain akal. Bahasa juga sangat berkaitan dengan akhlak kerana penggunaan bahasa yang baik menggambarkan seseorang yang berakhlak tinggi. Oleh itu, sesuatu bangsa bukan sahaja dikenali daripada sedi warna kulit, bahkan juga melalui bahasanya.

Demikianlah antara beberapa penerangan menarik daripada YBhg. Profesor Datuk Seri Dr. Awang Sariyan, Pengerusi Lembaga Pengelola, Dewan Bahasa dan Pustaka (DBP), yang juga merupakan Pengarah Institut Alam dan Tamadun Melayu (ATMA), Universiti Kebangsaan Malaysia. Beliau yang menjadi tetamu dalam slot rancangan Assalamulaikum terbitan TV Alhijrah yang berjudul “Bahasa: Tunjang dan Budi Daya” yang bersiaran pada pagi tadi menyatakan bahawa bahasa tidak patut hanya dilihat sebagai kemampuan biasa. Hal ini demikian kerana bahasa mampu menzahirkan sahsiah, akhlak dan pemikiran seseorang.

Seseorang itu perlulah memelihara kesantunan bahasa kerana bahasa mengikat perpaduan dan persefahaman. Bahkan bahasa juga boleh menyebabkan berlakunya percanggahan dan perseteruan. Seperti kata peribahasa Melayu, “Terlajak perahu boleh diundur, terlajak kata buruk padahnya“.

Menurut beliau, bahasa sangat penting kerana segala maklumat dan ilmu disampaikan melalui bahasa. Buktinya, wahyu yang disampaikan oleh Allah SWT juga adalah melalui bahasa Arab.

Tambahnya lagi, bahasa Melayu juga ditakdirkan sebagai wasilah untuk perkembangan syariat Islam dan aspek kehidupan lain. Hal ini dibuktikan melalui lebih kurang 20 ribu manuskrip bahasa Melayu dalam tulisan Jawi. Kewujudan tulisan Jawi membawa kepada perkembangan pesat tamadun Islam pada suatu masa dahulu.

Kesempurnaan bahasa menggambarkan adab, akhlak dan sahsiah manusia. Kreativiti bahasa pula luas tetapi tidak boleh lupa sama sekali pada akar bahasa. Bahasa janganlah dijadikan sebagai alat pemecah belah, memfitnah, mengadu domba dan sebagainya. Pada masa ini, bahasa sudah tidak dihormati dan dihargai kerana digunakan untuk tujuan yang sangat negatif.

Sehubungan dengan itu, kita perlulah menghargai bahasa dan menghormati bahasa kebangsaan dalam setiap aspek kehidupan. Allah SWT mengurniakan bahasa Melayu sebagai bahasa negara di negara ini dan sebagai pengembang tamadun. Mempelajari bahasa lain adalah tidak salah tetapi janganlah sesekali memperkecil dan mengetepikan bahasa Melayu sebagai bahasa kebangsaan.


MPCB Bina 570 Unit Rumah Mampu Milik di Johor


Funding Societies Tawar Penyelesaian Pembiayaan PMKS Menerusi FinTech Islam (iFinTech)

Kuala Lumpur  – Funding Societies, platform pembiayaan digital PKS terbesar di Malaysia dan Asia Tenggara, memperkenalkan penyelesaian pembiayaan dagangan (trade financing) patuh syariah berdasarkan Murabahah Komoditi (Tawarruq) untuk perusahaan mikro, kecil dan sederhana (PMKS) Malaysia yang layak kredit dan memerlukan. Penyelesaian ini seterusnya membantu mereka untuk mengembangkan perniagaan atau meningkatkan modal kerja dalam negara kian membuka semula kebanyakan sektor ekonomi dan melalui fasa peralihan endemik.

Wong Kah Meng, Pengasas Bersama dan Ketua Pegawai Eksekutif Funding Societies Malaysia, berkata, “Walaupun mempunyai prestasi perniagaan yang memberangsangkan,  tetapi PMKS sering menghadapi kekangan akses kepada pembiayaan dan sering terabai oleh instituisi perkhidmatan atas pelbagai sebab (faktor utama, termasuklah kekurangan atau ketiadaan rekod prestasi kredit, ketiadaan aset cagaran, dan tidak mempunyai dokumentasi kewangan yang cukup untuk penilaian kredit). Hal ini ditambah lagi  dengan impak COVID-19. Disebabkan oleh norma penjarakan sosial dan batasan bertemu pelanggan secara bersemuka, hal ini menyukarkan institusi kewangan tradisional untuk memberikan pinjaman kepada PMKS, tambahan pula dengan syarat-syarat yang diperketat bagi beberapa industri tertentu disebabkan oleh faktor risiko yang kian meningkat.”

“Semasa pandemik juga, kami melihat lebih banyak perniagaan yang beralih kepada platform digital dan ruang pasaran bagi mendapatkan dana untuk memulakan, meneruskan atau mengembangkan perniagaan mereka. Hal ini dirumuskan daripada faktor peningkatan trafik carian dan bilangan PMKS yang berdaftar dengan kami melalui saluran digital merentasi kedua-dua ekonomi secara dalam talian mahupun di luar talian,” tambah Wong.

Khairil Anuar Mohd Noor, Prinsipal di Masryef Advisory, berkata, “Funding Societies mengambil langkah penting dalam menawarkan produk patuh Syariah bermanfaat kepada pelabur Islam mahupun bukan Islam untuk melabur di platformnya. Di samping itu, rata-rata PMKS yang masih terabai atau kurang diberi layanan kini boleh mendapat akses kepada pembiayaan Islam melalui platform tersebut. Kami berbangga kerana turut serta bersama Funding Societies dalam perjalanannya untuk menawarkan pembiayaan Islam. Sijil patuh Syariah daripada Masryef yang diperoleh Funding Societies membolehkan mereka untuk menawarkan penyelesaian pembiayaan Islam kepada pelanggan.”

Dalam temu bual bersama-sama BERNAMA pada bulan April, Pengarah Eksekutif Pembangunan Pasaran Modal Islam Suruhanjaya Sekuriti, Sharifatul Hanizah Said Ali menyatakan bahawa Suruhanjaya Sekuriti menjangkakan penggunaan digital dan teknologi akan meningkat secara meluas serta mempercepat kapasiti pemegang taruh untuk meningkatkan ekosistem kewangan Islam. Penyelesaian digital ini akan memudahkan ketersambungan dengan membenarkan PKS, pelabur dan pengantara mengakses pasaran sedia ada dan baharu dengan lebih cekap dan kos efektif.

PMKS kini kian menyedari kepentingan FinTech dan Islamic FinTech (iFintech) untuk mendapatkan akses kepada modal bagi memastikan kelestarian operasi dan pengembangan aktiviti perniagaan mereka. Pengenalan pembiayaan patuh Syariah melengkapkan rangkaian luas produk pembiayaan Funding Societies sedia ada untuk memberikan perkhidmatan kepada PKS yang berkelayakan kredit daripada semua segmen, vintaj dan saiz, termasuklah yang beroperasi dalam industri Halal.

Tambahan pula, iFintech masih berkembang pesat tatkala kebimbangan kelembapan ekonomi global berikutan pasaran umum yang lembap dan sentimen berhati-hati pengguna di Amerika Syarikat serta ekonomi-ekonomi lain di Asia Tenggara seperti Malaysia dan Singapura.

Pada tahun 2021, pasaran iFinTech Malaysia dianggarkan bernilai USD3.0 bilion (RM13.18 bilion). Malaysia turut dikategorikan sebagai ‘peneraju pasaran’ pada Matriks Kematangan Hab iFinTech dengan kadar pertumbuhan dan kadar kondusif yang tinggi. Selain itu, Malaysia turut menduduki tempat pertama dalam Indeks Teknologi Kewangan Islam Global (GIFT).

“Pertumbuhan ini, khususnya memberikan peluang menggalakkan untuk kedua-dua PKS dan pelabur. Peningkatan beransur dalam aktiviti ekonomi dan sempadan yang dibuka semula, ditambah dengan jangkaan peningkatan keyakinan pengguna akan menyumbang kepada pandangan yang lebih optimistik secara keseluruhan. Walau bagaimanapun, kita masih perlu mengekalkan pendekatan berhati-hati kerana pelbagai pasaran telah menaikkan kadar faedah dalam usaha untuk mengekang tekanan inflasi, dengan risiko kelembapan ekonomi,” rumus Wong.

Dalam memastikan pematuhan terhadap prinsip Syariah, Funding Societies bekerjasama dengan Masryef Advisory, sebuah syarikat penasihat Syariah berdaftar dengan Suruhanjaya Sekuriti sebagai penasihat Syariahnya.

“Funding Societies mengambil langkah penting dalam menawarkan produk patuh Syariah bermanfaat kepada pelabur Islam mahupun bukan Islam untuk melabur di platformnya. Di samping itu, rata-rata PMKS yang masih terabai atau kurang diberi layanan kini boleh mendapat akses kepada pembiayaan Islam melalui platform tersebut. Kami berbangga kerana turut serta bersama Funding Societies dalam perjalanannya untuk menawarkan pembiayaan Islam. Sijil patuh Syariah daripada Masryef yang diperoleh Funding Societies membolehkan mereka untuk menawarkan penyelesaian pembiayaan Islam kepada pelanggan,” kata Khairil Anuar Mohd Noor, Prinsipal di Masryef Advisory.

Penyelesaian pembiayaan perdagangan patuh Syariah Funding Societies membolehkan PKS Malaysia yang telah beroperasi sekurang-kurangnya setahun untuk memohon pembiayaan tanpa cagara dengan jumlah pembiayaan sehingga RM1 juta. Untuk maklumat lanjut berkenaan pembiayaan perdagangan patuh Syariah ini, sila layari: https://fundingsocieties.com.my/islamic-financing


Permohonan Geran Padanan Pembaikan Hotel Kelas Ekonomi

Untuk mendapatkan maklumat terkini, ikuti kami melalui Telegram

Kuala Lumpur – Kerajaan memperuntukkan Geran Padanan sebanyak RM30 juta pada tahun ini bagi tujuan pembaikan inap desa (homestay) dan Hotel Bajet di bawah Kementerian Pelancongan, Seni dan Budaya Malaysia (MOTAC).

Permohonan geran ini dibuka kepada semua pemohon mulai 1 April 2022 dan dilanjutkan tarikh tutup pada 15 Jun 2022 kepada semua pengusaha hotel kelas ekonomi (budget hotel) yang telah diberi penarafan 1 Orkid, 2 Orkid dan 3 Orkid di bawah MOTAC.

Bagi memberikan ruang yang lebih luas,  banyak pengusaha hotel mengambil peluang menyertai usaha Kerajaan untuk memulihkan semula industri pelancongan negara, Kementerian bersetuju membuka permohonan ini kepada para pengusaha hotel yang bertaraf 1 Bintang dan 2 Bintang yang  diberi penarafan oleh MOTAC.

Pemberian geran ini bakal memanfaatkan sebanyak 641 buah hotel lagi yang sebelum ini dibuka kepada hotel bertaraf Orkid yang berjumlah  648 buah hotel. Jumlah ini menjadikan hotel kelas ekonomi yang layak memohon geran ini adalah  sebanyak 1289 buah.

Pemberian geran ini bertujuan memberikan peluang sama rata dan membantu para pengusaha hotel bertaraf 1 Bintang dan 2 Bintang membaik pulih premis mereka yang terkesan akibat COVID-19 yang melanda seluruh negara agar dapat menawarkan kemudahan dan fasiliti yang terbaik kepada pelancong sama ada domestik ataupun antarabangsa.

Tarikh tutup permohonan Geran Padanan Bagi Tujuan Pembaikan kepada Hotel Bajet dan bertaraf 1 Bintang dan 2 Bintang di bawah MOTAC bagi tahun 2022 diselaraskan hingga 15 Jun 2022.

MOTAC menyeru semua pengusaha hotel yang layak untuk segera mengemukakan permohonan geran yang ditawarkan ini. Maklumat lanjut seperti Garis Panduan Permohonan, Borang Permohonan dan lain-lain maklumat boleh dilayari di laman sesawang rasmi MOTAC di www.motac.gov.my/geran-padanan. Pemberian geran ini diharapkan dapat pengusaha hotel untuk terus kekal berdaya saing bagi mempromosikan premis-premis mereka untuk menarik lebih ramai pelancong datang menginap.


Malaysia Tubuhkan Pusat IR 4.0 yang Pertama di Asia Tenggara Bagi Pemulihan Ekonomi Pascapandemik

Putrajaya – Kerajaan Malaysia mengumumkan penubuhan Pusat Revolusi Perindustrian Keempat (C4IR), sebuah pusat bebas di bawah Forum Ekonomi Dunia (World Economic Forum – WEF) untuk menyokong pencapaian wawasan menyeluruh Malaysia di bawah Dasar 4IR yang dilancarkan pada 2021, serta Rangka Tindakan Ekonomi Digital Malaysia. Ini akan membantu mempercepat penggunaan teknologi yang akan menjamin pertumbuhan yang lebih saksama, inklusif dan mampan untuk Malaysia apabila ekonomi pulih daripada pandemik COVID-19.

Penubuhan pusat ini, juga yang pertama di Asia Tenggara, menunjukkan komitmen Kerajaan Malaysia ke arah mengutamakan teknologi sebagai mangkin utama pertumbuhan ekonomi dan pemulihan pascapandemik, serta menyokong aspirasinya untuk menjadi peneraju serantau dalam ekonomi digital.

C4IR akan menjadi sebahagian daripada rangkaian global WEF untuk kerjasama pelbagai pihak bagi merealisasikan faedah teknologi baru muncul dan inovatif. Melalui rangkaian pusat sedia adanya di serata dunia, C4IR merintis model tangkas dan berpaksikan kemanusiaan dalam pembangunan dan pelaksanaan dasar yang berfokuskan teknologi.

C4IR akan ditubuhkan secara rasmi dan akan dilancarkan oleh Perdana Menteri Malaysia YAB Dato’ Sri Ismail Sabri Yaakob pada separuh kedua 2022. Penubuhan C4IR diumumkan bagi pihak Kerajaan Malaysia oleh YB Senator Tengku Datuk Seri Utama Zafrul Aziz, Menteri Kewangan Malaysia, sempena Mesyuarat Forum Ekonomi Dunia yang diadakan pada 23 Mei 2022 – 26 Mei 2022.

“Malaysia sedang mempercepat transformasi digitalnya, dan keupayaan kita untuk memanfaatkan teknologi 4IR seperti kecerdasan buatan, nanoteknologi, tenaga boleh diperbaharui dan pengkomputeran kuantum akan menjadi satu pemacu utama bagi pertumbuhan ekonomi negara yang mampan, berdaya tahan dan inklusif dalam beberapa dekad akan datang.

Sehubungan dengan itu, penubuhan C4IR memastikan teknologi pilihan Malaysia mampu menghasilkan manfaat yang bermakna kepada manusia sejagat dalam interaksi teknologi tersebut merentasi alam fizikal, digital dan biologi. Kementerian Kewangan juga akan bekerjasama dengan kementerian-kementerian berkaitan bagi memastikan kejayaan C4IR sebagai platform untuk pemindahan teknologi dan bagi membangunkan kapasiti tempatan secepat mungkin,” kata Tengku Zafrul bersempena dengan kehadiran di Mesyuarat Forum Ekonomi Dunia di Davos hari ini.

“Kami mengalu-alukan Malaysia ke rangkaian global Pusat Revolusi Perindustrian Keempat lewat tahun ini. Sebagai pusat pertama di Asia Tenggara, C4IR Malaysia akan memainkan peranan penting dalam menerajui transformasi digital di rantau ini,” kata Jeremy Jurgens, Pengarah Urusan, Forum Ekonomi Dunia.

Sebaik sahaja ditubuhkan, C4IR akan diuruskan oleh Unit Perancang Ekonomi di Jabatan Perdana Menteri, dengan program yang akan dirangka dan dilaksanakan dengan kerjasama Kementerian Kewangan, Kementerian Komunikasi dan Multimedia dan Kementerian Sains, Teknologi dan Inovasi. Forum Ekonomi Dunia juga akan terus memainkan peranan kolaboratif dalam pengoperasian C4IR. Pemaanfaat utama agenda 4IR Malaysia, termasuklah golongan belia (contohnya, melalui akses yang lebih baik kepada kaedah pembelajaran dan peningkatan kemahiran yang dikuasakan oleh Edutech); perusahaan sosial (contohnya, menyelesaikan isu sosioekonomi, memudahkan penggunaan digital dan merapatkan jurang digital bandar dan luar bandar); sector perniagaan (contohnya, membangunkan kapasiti dikuasakan 4IR berasaskan industri dan sektor) dan sektor awam (contohnya, memanfaatkan data raya bagi meningkatkan penyampaian perkhidmatan awam).


Harga RON97 Naik RM4.70, RON95 dan Diesel Kekal


Inflasi April 2022 Catat 2.3% dan Inflasi Makanan Naik kepada 4.1%


Subsidi Kerajaan dan Kawalan Harga Bantu Kawal Kadar Inflasi Negara


Sime Darby Property Bhd Optimis Capai Sasaran Jualan 2022

Beliau menjelaskan sasaran itu dipacu dengan kemampuan jualan, strategi baharu dan kadar faedah rendah dalam pasaran. Tambah beliau, Sime Darby PropertyÂ  berjaya mencapai hasil jualan RM900 juta dalam suku pertama tahun kewangan 2022 yang dapat memberikan indikasi produk yang kompetitif dalam pasaran. “Kita akan terus mencatatkan prestasi yang baik kerana kami melihat jualan tidak dibilkan melebihi hasil pembangunan hartanah sejak suku ketiga tahun kewangan 2021, sambil menjangkakan kadar pengambilan yang menggalakkan berterusan dari tahun kewangan 2021 hingga tahun ini.“


GDEX Alami Kerugian Bersih RM1.9 Juta Suku Pertama 2022

Untuk mendapatkan maklumat terkini, ikuti kami melalui Telegram

Hal ini berikutan pendapatan daripada segmen perkhidmatan kurier lebih rendah pada suku berkenaan yang berjumlah RM82.4 juta dan susut sebanyak 14.6%. Segmen tersebut mencatatkan kerugian sebelum cukai sebanyak RM3.2 juta berbanding dengan sebelum cukai RM6.9 juta bagi tahun sebelumnya. Hal ini disebabkan persaingan harga yang sengit, selain penyertaan pemain baharu dan juga kos operasi yang lebih tinggi.


Keuntungan Bersih Suku Ketiga YTL Corp Meningkat


Adab dalam Berbahasa: Amalan Masyarakat Ortodoks?

Penetapan kriteria jati diri yang menjadi teras kepada keperibadian bangsa dapat dikenal pasti menerusi hasil pemerhatian orang sekeliling terhadap perilaku dan ucapan yang ditunjukkan oleh masyarakat tersebut. Dengan kata lain, tanda diri kepada bangsa tersebut agar dapat dibezakan dengan bangsa lain. François Vallentijn (1712) menyifatkan bangsa Melayu sebagai:

Orang yang sangat cerdik, sangat pintar dan manusia yang sangat sopan di seluruh Asia. Orang Melayu terkenal dengan orang yang pemalu, apalagi seorang perempuan akan mencerminkan budaya timur yang pemalu dan sopan dalam bersikap dan bertingkah laku.

Kata kunci utama melalui pernyataan ini adalah berkenaan adab. Secara dasarnya, dalam institusi keluarga, adab merujuk amalan yang berkesinambungan dengan pendidikan asas agama yang mencakupi ruang lingkup zahir dan batin dan disampaikan oleh golongan tua kepada yang muda agar setiap perkara yang dilakukan dan dituturkan mempunyai modul panduan hidup. Seiring dengan itu, acap kali kita mendengar ungkapan “pelajarilah adab sebelum mempelajari ilmu” kerana orang yang berjaya sudah pasti orang yang kaya dengan adab.

Adab dalam berbahasa ialah suatu kaedah yang mendidik individu untuk bergaul dan berefleksi pada aktiviti tersebut. Kadang kala situasi ini melibatkan dua atau lebih individu berkomunikasi tentang suatu topik sama ada yang telah dirancang mahupun yang terbit secara spontan.

Tidak dinafikan dalam hal ini, keterbukaan penilaian akan berlaku sama ada yang bersifat objektif atau subjektif yang mampu memberikan kesan jangka panjang kepada individu tersebut. Dengan mengambil contoh, situasi temu duga kerja yang mana adab dalam berbahasa sangat ditekankan sebagai satu daripada kriteria pemilihan pekerja.

Selain itu, adab dalam berbahasa ini dapat dilihat dalam konteks yang lebih luas, iaitu memberikan hikmah kepada kerukunan masyarakat majmuk di Malaysia. Antara kesan yang nyata termasuklah mewujudkan persefahaman, hormat-menghormati, dan melahirkan rasa tanggungjawab sosial untuk menjaga kebajikan dan kesejahteraan bersama yang dapat mengelakkan syak wasangka dan ketidakpuasan hati yang boleh mengganggu ketenteraman awam. Interaksi kerukunan yang telah terbina sekian lama ini perlu dipelihara dengan mengekalkan adab berbahasa bagi menyemarakkan perpaduan dalam kalangan masyarakat.

Dalam pada itu, peredaran zaman telah membawa transformasi kepada adab dalam berbahasa sesebuah masyarakat. Menerusi pengamatan, kelihatannya krisis adab dalam berbahasa semakin membimbangkan kerana generasi kini lebih cenderung memilih dan menggunakan perkataan yang tidak melambangkan jati diri bangsa yang unggul dan tulen bagi mencerminkan keagungan bangsa dan negaranya.

Tidaklah keterlaluan jika dikatakan perkataan yang dipilih terutamanya oleh golongan muda adalah tidak molek dan tidak enak didengar atau dengan kata lainnya menggunakan kata-kata yang mencarut dan berirama kasar. Misalnya, perkataan bebal, bodoh, bongok, mampus dan sial. Perkataan itu bukan sahaja terungkap secara lisan namun juga dalam bentuk tulisan.

Buktinya menerusi satu insiden mengejutkan yang berlaku pada tahun 2020, di mana lukisan mural gambar Yang di-Pertuan Agong, Perdana Menteri, Ketua Pengarah Kesihatan dan pemimpin lain diconteng dengan kata-kata kesat yang menunjukkan hilangnya adab berbahasa kepada pemimpin. Istilah ini seakan-akan akrab dan dianggap mesra dalam berkomunikasi dan mampu menghidupkan suasana sosial yang baik dan berkesan walaupun situasi tersebut kelihatan aneh dan tidak lazim didengar.

Selain itu, setiap lapisan masyarakat sudah semestinya mempunyai kata panggilan tertentu bagi membezakan pangkat, pertalian dan faktor usia untuk  mengelakkan kecelaruan semasa menggunakannya. Kata panggilan yang lazim digunakan adalah seperti cik, encik, mak cik, pak cik, saudara, saudari, tuan dan puan mengikut kesesuaian konteks persekitaran.

Melalui pemerhatian, menjadi trend anak muda sekarang mengikuti hasil video lakonan pelakon amatur menerusi saluran Youtube dan video pendek ini dapat dikatakan seperti cendawan tumbuh selepas hujan. Kandungannya mempunyai pelbagai tema yang begitu dekat dengan kehidupan masyarakat serta kaya dengan kreativiti yang membantu mengangkat kepopularan pelakon amatur yang terlibat.

Dari sudut positifnya, perkara ini sangat membantu perkembangan industri kreatif. Namun begitu, sedikit kegusaran timbul tentang pemakaian bahasa atau lontaran dialog yang digunakan oleh sebahagian pelakon video yang tidak menitikberatkan adab dalam berbahasa terutamanya kata panggilan yang digunakan kepada orang yang lebih tua, misalnya dengan menggunakan panggilan seperti ‘”kau”.

Kata ganti nama “kau” atau “engkau” ini berbentuk kasar dan seelok-eloknya digunakan kepada rakan sebaya, rakan karib tetapi tidak ditujukan kepada orang lebih tua kerana perkataan ini boleh menyinggung perasaan individu tersebut. Nik Safiah Karim mengatakan bahawa bentuk ini dianggap sebagai bentuk yang digunakan oleh orang yang rendah kedudukannya atau yang kurang menerima ajaran tatatertib. Sekiranya tidak kena pada tempatnya akan menimbulkan perselisihan dan kekeruhan hubungan.

Pandemik Covid-19 sememangnya banyak memberikan kesan mendalam kepada semua aspek kehidupan. Begitu juga halnya dengan perkembangan teknologi yang begitu pesat membangun dan menjadi suatu kehendak masyarakat pada ketika ini. Dalam aspek pendidikan, secara totalnya menggunakan platform moden bagi memudahkan penyampaian pengajaran dan pembelajaran secara dalam talian.

Namun begitu, di sebalik kemajuan medium penyampaian tersebut sebenarnya telah memundurkan adab dalam berbahasa khususnya berkomunikasi dengan para pendidik. Para pelajar dikatakan sudah hilang rasa hormat dan tidak menggunakan ayat sopan semasa menghantar atau membalas WhatsApp dan Telegram kepada guru mereka. Ini suatu perkara yang membimbangkan dan tidak boleh dibiarkan berterusan kerana golongan inilah yang bakal menjadi pemimpin negara suatu masa nanti.

Kekhuatiran ini juga berpanjangan apabila melihat perkembangan bahasa di media masa yang rata-ratanya gagal menerapkan adab berbahasa dengan baik. Sebahagian netizen yang terdiri daripada pelbagai umur ini langsung tidak sensitif, membuat komen tanpa tapisan dan cenderung kepada mempromosikan keaiban yang kelihatannya seperti suatu konflik adab kepada golongan netizen tersebut.

Timbul persoalan di sini, adakah kerana golongan ini terlalu leka ditemani oleh robot atau mesin teknologi yang menyebabkan ketidakpedulian kepada pelbagai bentuk emosi individu atau juga sekadar mencari hiburan dan ingin melampiaskan tekanan yang dihadapi kepada orang lain tanpa memikirkan akibatnya?

Tepatlah peribahasa Melayu yang menyebut bahawa melentur buluh biarlah dari rebungnya. Didikan tentang adab dalam berbahasa ini perlu dilakukan ketika awal usia kanak-kanak lagi dan janganlah mengambil ringan hal ini kerana kelalaian akan memberikan banyak kemudaratan daripada kebaikan.

Beberapa berita secara dalam talian melaporkan kes berkenaan kegagalan adab dalam berbahasa yang tidak mengira usia seperti “Budaya Biadab Resapi Anak Muda” (Berita Harian), “Suri Rumah Didenda RM9000 Hina Yang Di-Pertuan Agong dalam Facebook” (Utusan Malaysia) dan  “Padah Hina Agong di Facebook, Lelaki Ditahan Polis” (mStar).

Bagi menyelesaikan masalah ini, sememangnya memerlukan prakarsa daripada pelbagai pihak. Didikan secara menghukum adalah suatu perkara yang merugikan dan langkah yang perlu diambil adalah dengan berbalik semula kepada fitrah kehidupan beragama yang mementingkan adab secara holistik dan tidak menganggap bahawa adab dalam berbahasa hanya diperjuangkan oleh masyarakat ortodoks semata-mata.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Firma Asing Yakin Jalankan Perniagaan di Malaysia

Untuk mendapatkan maklumat terkini, ikuti kami melalui Telegram


Alibaba Umum Keputusan Kewangan

Hangzhou, China – Alibaba atau Kumpulan Alibaba mengumumkan keputusan kewangannya untuk suku dan tahun fiskal berakhir pada 31 Mac 2022. Pengguna aktif tahunan Kumpulan Alibaba di seluruh dunia mencapai kira-kira 1.31 bilion bagi tempoh 12 bulan yang berakhir pada 31 Mac 2022, meningkat sebanyak 28.3 juta daripada 12 bulan yang berakhir pada 31 Disember 2021. Jumlah ini, termasuklah lebih daripada 1 bilion pengguna di China, dan 305 juta orang pengguna di luar negara, mewakili peningkatan bersih pada suku tahunan sebanyak kira-kira 24.6 juta orang pengguna di China dan 3.7 juta orang pengguna di luar negara. Manakala, peningkatan bersih tahunan sebanyak 113 juta orang pengguna di China dan 64 juta orang pengguna di luar negara.

“Alibaba mencapai matlamat untuk memberikan perkhidmatan kepada satu bilion pengguna aktif tahunan di China pada suku tahun dan berjaya mencapai rekod RMB 8317 bilion dalam GMV global untuk tahun fiskal. Di sebalik cabaran besar yang memberikan kesan kepada rantaian bekalan dan sentimen pengguna, kami terus memfokuskan cadangan nilai pelanggan dan membina keupayaan untuk menyampaikan nilai. Kami melihat kemajuan yang ketara merentasi perniagaan kami, terutamanya dalam penambahbaikan operasi dalam bidang strategik utama,” kata Daniel Zhang, Pengerusi dan Ketua Pegawai Eksekutif Kumpulan Alibaba.

“Melihat ke hadapan, kita akan terus melaksanakan strategi pertumbuhan pelbagai jentera kami dengan mengukuhkan infrastruktur digital kami dan memfokuskan pertumbuhan berkualiti bagi mencipta nilai jangka panjang untuk pelanggan, pemegang saham dan pihak lain yang berkepentingan di seluruh ekosistem kami.“

“Kami memberikan keputusan yang sihat pada suku tahun ini dengan pertumbuhan hasil sebanyak 9% dari tahun ke tahun. Jumlah hasil bagi tahun fiskal meningkat sebanyak 19% dari tahun ke tahun walaupun persekitaran makro yang mencabar kami. Pelaburan berterusan dalam inisiatif strategik menjanakan momentum pertumbuhan yang menjanjikan dan kecekapan operasi yang lebih baik,” kata Toby Xu, Ketua Pegawai Kewangan Kumpulan Alibaba.

Beliau menambah, “Menjelang tahun fiskal 2023, kami akan menumpukan penjanaan hasil yang mampan dan berkualiti tinggi, pertumbuhan dan mengoptimumkan struktur kos operasi kami untuk meningkatkan pulangan keseluruhan


Laporan Media Lempung Bebola Tidak Tepat

Putrajaya – Laporan media melalui portal berita TheStar menyiarkan berita bertajuk “Ball clay export boom but shipment failed” pada 9 Mei 2022 dirujuk. Berita tersebut melaporkan terdapat lebih kurang 110 000 tan lempung bebola (ball clay) dengan nilai eksport berjumlah RM10 juta tidak dapat dieksport berikutan kelewatan mendapatkan kelulusan Permit Eksport (AP) dan peningkatan kos penghantaran akibat konflik Rusia–Ukraine.

YB Datuk Seri Takiyuddin Hassan, Menteri Tenaga dan Sumber Asli,  Kementerian Tenaga dan Sumber Asli (KeTSA)  memandang serius isu yang dibangkitkan dan membuat semakan lanjut bersama Jabatan Mineral dan Geosains bagi mendapatkan maklumat yang lebih terperinci. Hasil semakan mendapati tempoh 11 bulan yang dinyatakan dalam laporan media tersebut adalah meliputi pelbagai proses dan kelulusan yang melibatkan pelbagai agensi pada peringkat Negeri dan Persekutuan. Hal ini bukanlah merujuk kepada proses pengeluaran Lesen Eksport (AP) oleh KeTSA seperti
didakwa.

Rekod juga mendapati pihak yang mengemukakan laporan tersebut tidak memohon AP pada tahun 2021. Selain itu, jumlah stokpil lempung bebola yang disimpan di Pelabuhan Pulau Pinang pula adalah sebanyak 6000 tan metrik dan bukannya 110 000 tan metrik seperti mana yang dilaporkan.

Sehubungan dengan  itu, KeTSA ingin menasihatkan pihak-pihak yang mempunyai sebarang masalah mengenai permohonan AP bagi mineral dan bahan batuan agar berurusan terus dengan KeTSA atau Jabatan Mineral dan Geosains Negeri untuk mendapatkan maklumat yang tepat dan bantuan segera.


Perasmian Program Hari Industri Jualan Langsung Malaysia dan Pelan Hala Tuju Industri Jualan Langsung (2021–2025)

Kuala Lumpur – Kementerian Perdagangan Dalam Negeri dan Hal Ehwal Pengguna (KPDNHEP) dengan kerjasama Direct Selling Association of Malaysia (DSAM) dan Malaysian Direct Distribution Association (MDDA) menganjurkan Program Hari Industri Jualan Langsung Malaysia di Berjaya Times Square, Kuala Lumpur.

Program yang berlangsung dari 27 Mei 2022 hingga 29 Mei 2022 ini dirasmikan oleh YB Dato’ Rosol Wahid, Timbalan Menteri Perdagangan Dalam Negeri dan Hal Ehwal Pengguna.

Program Hari Industri Jualan Langsung Malaysia yang julung-julung kali diadakan ini merupakan inisiatif baharu yang menyasarkan kepada usaha mengembangkan industri jualan langsung dan memberikan pendedahan yang meluas mengenai aktiviti perniagaan jualan langsung yang sah di Malaysia seterusnya meningkatkan penglibatan lebih banyak pihak untuk menceburkan diri dalam industri ini yang mampu menjanakan sumber pendapatan.

Dengan bertemakan Khazanah Alam Jualan Langsung, program ini melibatkan 22 syarikat jualan langsung daripada DSAM dan MDDA bagi mempromosikan potensi perniagaan kepada orang ramai serta kelebihan produk jualan langsung. Aktiviti seperti sesi pitching dan pemadanan, sesi konsultasi, sesi ceramah, kempen advokasi dan pocket talk oleh KPDNHEP, DSAM, MDDA, dan wakil syarikat jualan langsung merupakan antara pengisian program utama untuk mendedahkan kepada masyarakat konsep perniagaan jualan langsung yang sah dan wajar diterokai kerana mampu menyumbangkan kepada perkembangan sosioekonomi negara.

Pada majlis perasmian tersebut, KPDNHEP turut melancarkan Pelan Hala Tuju Industri Jualan Langsung (2021 – 2025) yang merupakan rangka tindakan yang akan menterjemahkan hala tuju industri jualan langsung pada masa depan. Dokumen ini digarap berdasarkan kepentingan semua pihak yang terlibat dalam industri ini bagi menjayakannya ke arah pewujudan ekosistem perniagaan yang lebih kondusif, dinamik dan mampu berkembang lebih jauh bukan sahaja pada peringkat domestik, tetapi hingga peringkat global.

Kejatuhan ekonomi dunia disebabkan pandemik COVID-19 menyaksikan industri jualan langsung negara tumbuh dengan memberangsangkan hingga berkembang menjadi satu industri besar yang menyumbang kepada ekonomi negara dan mencapai nilai jualan RM25.7 bilion bagi tahun kewangan berakhir tahun 2020.

Malaysia kini berada pada kedudukan ketujuh pada peringkat global dan keempat di Asia Pasifik dari segi rekod nilai jualan dalam Laporan Jualan Peruncitan Jualan Langsung Global 2020 yang dikeluarkan oleh Persekutuan Persatuan Jualan Langsung Dunia atau World Federation of Direct Selling Associations (WFDSA).

Program yang dianjurkan ini merupakan manifestasi KPNDHEP kepada usaha pembangunan berterusan industri jualan langsung yang lebih progresif bagi memastikan industri ini menjadi satu sektor utama yang menyumbang kepada pendapatan negara. KPDNHEP optimis untuk menggiatkan usaha dan strategi yang holistik bagi memastikan persepsi masyarakat mengenai perniagaan jualan langsung akan berubah yang sebelum ini banyak pihak yang masih beranggapan bahawa industri ini mempromosikan perniagaan berasaskan skim piramid atau skim cepat kaya.

KPDNHEP bersama-sama rakan strategik lain akan meneruskan usaha untuk meningkatkan syarikat jualan langsung yang mempunyai lesen yang sah daripada Kementerian di samping merancakkan pelbagai inisiatif bagi memberikan pendedahan kepada masyarakat mengenai potensi perniagaan jualan langsung.


Keuntungan Suku Pertama Petronas Chemicals Meningkat kepada RM2.1 Bilion

Untuk mendapatkan maklumat terkini, ikuti kami melalui Telegram


Impak Positif PKS Hasil Lawatan Kerja Perdana Menteri Malaysia ke Jepun

Kuala Lumpur – Lawatan kerja YAB Dato’ Sri Ismail Sabri Yaakob, Perdana Menteri Malaysia ke Jepun pada 27 Mei 2022 merupakan langkah proaktif bagi menggiatkan sektor ekonomi di Malaysia seterusnya mengeratkan lagi hubungan dua hala Malaysia dan Jepun.

Semasa lawatan tersebut, beliau turut menyertai sesi ramah mesra dan penyerahan dokumen bersama syarikat Jepun dan bertemu pemain industri dari syarikat pelbagai bidang, termasuklah minyak dan gas, pembuatan serta perkhidmatan bagi mengintai peluang pelaburan.

YB Tan Sri Noh Omar, Menteri Pembangunan Usahawan dan Koperasi (KUSKOP) mengucapkan setinggi-tinggi penghargaan dan terima kasih atas usaha tersebut yang memberikan impak positif dan suntikan baharu kepada sektor Perusahaan Kecil dan Sederhana (PKS) di Malaysia agar terus berkembang pesat, terutamanya selepaspandemik.

YB Tan Sri Noh berkata, “Dalam pertemuan Perdana Menteri Malaysia bersama-sama Presiden dan Ketua Pegawai Eksekutif Mitsui Fudosan Co. Ltd, Masanobu Komoda turut membincangkan potensi Malaysia sebagai hab penting bagi mengembangkan perniagaan dan pelaburan Mitsui Fudosan.

“Terbaharu, syarikat multinasional tersebut bertapak di Bukit Bintang City Centre (BBCC) dengan nilai pelaburan berjumlah RM1.8 bilion dan projek tersebut melibatkan usaha sama UDA Holdings Berhad agensi di bawah KUSKOP.

“Pelaburan tersebut telah mewujudkan banyak peluang pekerjaan serta membantu memperkasakan Bangsa Usahawan menerusi penyediaan ruang perniagaan bertaraf antarabangsa di lokasi strategik. Usahawan khususnya PKS harus mengambil peluang untuk memperkasakan perniagaan ke peringkat yang lebih tinggi.” kata beliau.

(Sumber gambar: Facebook Perdana Menteri Malaysia, YAB Dato’ Sri Ismail Sabri Yaakob – bertali leheri biru)


Ekonomi Malaysia Dijangka Terus Berkembang


Permintaan Berdaya Tahan Sumbang Kejayaan Suku Tahun Pertama 2022 TIME

Shah Alam – TIME dotCom (TIME atau Kumpulan) mengumumkan keputusannya bagi suku tahun berakhir 31 Mac 2022 dengan hasil Kumpulan disatukan sebanyak RM369.4 juta atau sebanyak 11.5% pertumbuhan dari tahun ke tahun. Semua kumpulan pelanggan teras, iaitu runcit, perusahaan dan borong, menyumbang kepada pertumbuhan hasil, disebabkan oleh permintaan yang berdaya tahan untuk pusat data dan penawaran data daripada kumpulan.

Keuntungan sebelum cukai disatukan bagi tempoh dalam tinjauan susut sebanyak 1.7% kepada RM123.3 juta berbanding dengan RM125.4 yang dicatatkan bagi tempoh yang sama tahun lalu. Situasi ini boleh dikaitkan dengan susut nilai yang lebih tinggi yang dikenakan untuk hartanah, loji dan peralatan serta aset hak guna juga sebagai kos berkaitan kakitangan yang lebih tinggi dan kesan pergerakan pertukaran asing.

“Kami gembira dengan permulaan tahun yang kukuh. Kami optimistik dengan berhati-hati bahawa permintaan untuk TIME penawaran produk dan perkhidmatan akan terus mencatat pertumbuhan dengan pembukaan semula ekonomi.

Secara strategik, Kumpulan terus melabur dalam pengembangan rangkaian untuk menyokong keperluan ketersambungan sebagai serta membantu negara mencapai objektif ekonomi digitalnya.

Pada peringkat serantau, kami masih melihat tahap permintaan yang sihat untuk kedua-dua sambungan rentas sempadan dan penawaran pusat data. Kami akan terus memperbaharu produk dan perkhidmatan kami untuk memenuhi keperluan pelanggan,” kata Afzal Abdul Rahim, Ketua Komander TIME.

TIME ialah penyedia telekomunikasi yang menyampaikan sambungan domestik dan global, pusat data, pengkomputeran awan, dan perkhidmatan terurus kepada pelanggan di seluruh ASEAN. Memperkasakan perniagaan TIME ialah aset rangkaian gentian optiknya yang menjangkau Malaysia, Singapura, Thailand, Vietnam, dan Kemboja.


Syarikat Malaysia Perlu Sertai CAEXPO 2022

Kuala Lumpur – Perbadanan Pembangunan Perdagangan Luar Malaysia (MATRADE) akan memanfaatkan Ekspo China–ASEAN ke-19 (CAEXPO) 2022 yang akan diadakan dari 16 September 2022 hingga 19 September 2022 di Guangxi, China untuk menggalakkan kesedaran lebih lanjut mengenai Malaysia. keupayaan eksport ke bandar-bandar baharu muncul di China.

Selain diberi penghormatan sekali lagi sebagai Negara Kehormat tahun ini (sebelum ini adalah pada tahun 2011), kebolehlihatan syarikat Malaysia pada acara tahun ini tepat pada masanya dengan pengesahan Perkongsian Ekonomi Komprehensif Serantau atau  Regional Comprehensive Economic Partnership (RCEP) baru-baru ini, kerjasama penting antara Malaysia dengan China, dan negara-negara penandatangan lain.

“CAEXPO ialah pameran perdagangan yang mantap dalam kalangan pengeksport Malaysia selama ini. MATRADE menyelaraskan penyertaan Malaysia dalam CAEXPO sejak penubuhannya pada tahun 2004. CAEXPO menyaksikan pengembangan perniagaan yang cemerlang oleh syarikat Malaysia ke China. CAEXPO juga diperuntukkan sebagai platform penting bagi PKS Malaysia untuk mempromosikan dan menjenamakan produk mereka, khususnya ke China. Hal ini terbukti apabila CAEXPO mendapat sambutan yang menggalakkan daripada pengeksport Malaysia setiap tahun,” ulas Amran Yem, Pengarah Kanan MATRADE dalam webinar yang diadakan sebelum ini.

Webinar, iaitu “Discover Expand Your Business into China Market with CAEXPO” menekankan peranan CAEXPO ke-19 (2022) sebagai platform yang boleh dipercayai dan berkesan untuk Perusahaan Kecil dan Sederhana (PKS) meningkatkan kebolehlihatan produk dan perkhidmatan Malaysia di China. Webinar ini turut menampilkan Pesuruhjaya Perdagangan MATRADE di Guangzhou (Mohamad Haris Abdul Latiff) yang berkongsi kemas kini terkini mengenai ekonomi dan aktiviti perniagaan China serta menekankan kepentingan pengetahuan media sosial yang diperlukan untuk berjaya dalam pasaran. Penceramah lain juga menyediakan kemas kini tentang peraturan untuk mengeksport barangan ke China.

Tahun ini menandakan penyertaan Malaysia ke-19 berturut-turut dalam CAEXPO. MATRADE merancang untuk mempunyai sejumlah besar pempamer bagi menyertai CAEXPO akan datang bagi memastikan mereka tidak terlepas peluang pada tahun ini dengan keistimewaan yang jarang-jarang berlaku sebagai peserta negara kehormat.  Sebagai negara terhormat pada tahun ini, MATRADE merancang beberapa siri aktiviti termasuk seminar, sesi padanan perniagaan, sesi penstriman langsung bersama-sama Pemimpin Pendapat Utama atau Key Opinion Leader (KOL), persembahan seni dan budaya dan lain-lain semasa acara itu.

MATRADE akan terus bekerjasama dengan China Construction Bank (CCB) dan persatuan dan majlis perniagaan terkemuka lain selain Sekretariat CAEXPO untuk menganjurkan Sesi Mesyuarat Perniagaan B2B China–Malaysia ke-4 bersempena dengan CAEXPO. Hasil positif diperoleh dalam acara MATRADE sebelum ini dan lebih daripada 100 mesyuarat perniagaan diatur untuk pembeli China bertemu dengan peserta pameran Malaysia pada tahun lepas.

MATRADE menggesa semua syarikat Malaysia yang berminat untuk menjadi sebahagian daripada Pavilion Malaysia di CEXPO 2022 untuk berhubung segera dengan MATRADE. Sila daftar dalam acara tersebut sebelum 17 Jun 2022 (Jumaat) di http://www.matrade.gov.my/en/international-trade-event-list atau dengan menghubungi Hon Jia Xin di talian 03-62077234 (jia@ matrade.gov.my).


Bantuan Kewangan RM1500.00 untuk Pemandu Pelancong Berlesen

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 7100 orang pemandu pelancong berlesen di bawah Kementerian Seni Pelancongan dan Budaya (MOTAC) menerima bayaran bantuan sebanyak RM1500.00. Pemandu pelancong yang menerima bayaran ini memenuhi syarat-syarat yang ditetapkan. Tempoh bayaran adalah dari bulan Mac 2022 hingga Jun 2022.

Pemandu Pelancong Berlesen yang layak berdasarkan syarat-syarat yang ditetapkan untuk menerima bayaran bantuan RM1,500.00 di bawah inisiatif Bajet 2022 tetapi belum menerima bantuan adalah dimohon untuk melengkapkan borang berserta dokumen di pautan https://forms.gle/ULD46kmgxRDsyV7s7.

Pemandu Pelancong yang telah menerima bayaran bantuan ini TIDAK PERLU mengisi borang ini. Permohonan ini dibuka hingga 31 Mac 2022 dan jika terdapat pertanyaan sila hantar ke [email protected].


Psikologi Bahasa dalam Pengasuhan Digital Keluarga Malaysia

Kuala Lumpur – Pengasuhan digital (digital parenting) berupaya membantu ibu bapa dalam mendidik anak-anak pada hari ini khasnya melalui psikologi bahasa pada era teknologi yang semakin kompleks dan mencabar. Psikologi bahasa merupakan satu daripada elemen terpenting dalam melahirkan Keluarga Malaysia yang benar-benar memahami dan menjadi tunjang aspirasi kerajaan khususnya daripada kesan pandemik COVID-19.

“Penggunaan alat peranti sememangnya digalakkan dan cara pengasuhan digital oleh Keluarga Malaysia dapat memberikan impak yang lebih berkesan kepada komunikasi, gaya berbahasa, adab sopan, keperluan maklumat dan sebagainya.”

Demikian antara pengisian menarik yang dikongsi oleh Prof. Madya Ts. Dr. Jessica Ong Hai Liaw, Pengarah Hal Ehwal Bahagian Korporat, Pejabat Penolong Naib Canselor (Perkhidmatan), Jaringan Industri dan Perhubungan Korporat, Universiti Pertahanan Nasional Malaysia. Beliau berkata demikian menerusi BERNAMA Radio, yang dikendalikan oleh penyampai, Shuhadah Armawan dan penerbit, Irfan Faruqi, yang memfokuskan tentang “Psikologi Bahasa Anak-anak Malaysia”.

Anak-anak dalam Keluarga Malaysia ialah generasi muda yang mudah terdedah pada kepesatan komunikasi secara terbuka sehingga meminggirkan adab sopan serta tatasusila yang telah diajar dan diwarisi oleh generasi sebelumnya. Oleh itu, mereka mestilah sentiasa dipantau kerana sering dipengaruhi oleh beberapa faktor. Antaranya termasuklah latar geografi, gaya tersendiri, penggunaan istilah serta laras bahasa yang menambahkan kerencaman hal ini yang turut memberikan kesan pro dan kontra kepada mereka dan juga seluruh Keluarga Malaysia khususnya dalam komunikasi demokratik.

Menurut beliau, psikologi bahasa mengkhususkan pemikiran seseorang atau kelompok manusia yang menghasilkan bahasa daripada komunikasi. Pada hari ini, komunikasi melalui media sosial menjadi medan utama bagi generasi muda mengekspresikan diri serta pemikiran mereka. Ada segelintir daripada mereka yang tidak mempedulikan adab sopan khususnya dalam berbahasa dan hal ini perlu diberikan perhatian oleh Keluarga Malaysia.

Tambahnya lagi, keterbukaan dalam berkomunikasi boleh menyumbang kepada jaringan maklumat palsu dan isu yang berunsurkan fitnah. Sekiranya perkara ini tidak dikawal boleh mengakibatkan kesan yang lebih buruk, iaitu menjejaskan perpaduan negara yang telah terbina.

Pendedahan amalan membaca dalam kalangan anak-anak Keluarga Malaysia juga antara faktor yang dilihat boleh membantu perkembangan komunikasi dan kesantunan berbahasa mereka sama ada melalui bahan bacaan di internet ataupun bahan bacaan bercetak. Kesemua ini boleh mempengaruhi bahasa mereka. Contohnya, bahan bacaan yang diterbitkan oleh Dewan Bahasa dan Pustaka seperti majalah Dewan Pelajar dan Dewan Siswa boleh membantu meningkatkan pengetahuan dan kemahiran berbahasa golongan muda ini.


FGV Kembali Catat Keuntungan